Тўйида "кроссовка" кийган, пазандаликка қизиқувчи юрист ёхуд Рустам Ашурматовнинг турмуш ўртоғи билан интервью\n22 ноябрь, 2021, 18:49\nТеглар:Рустам Ашурматов | Бахтиёр Ашурматов | Канвон | Легионерларимиз | Ўзбекистон МТЖ | Интервью\nИстеъдодли ҳимоячимизнинг турмуш ўртоғи билан суҳбат.\nSPORTS.uz сайтида янги лойиҳа! Бунгача ўзбек ва хориж спортининг машҳур вакиллари билан интервьюлар уюштирган сайтимиз энди спортчиларимизнинг турмуш ўртоқларини суҳбатга тортмоқда. Бизнинг биринчи меҳмонимиз Ўзбекистон миллий терма жамоаси ва Жанубий Кореянинг "Канвон" клуби ҳимоячиси Рустам Ашурматовнинг аёли - Паризод Ашурматова.\nАссалому алайкум! Асосий саволларга ўтишдан олдин ўзингиз ҳақингизда қисқача тўхталиб ўтсангиз.\nАссалому алайкум. Исмим Паризод, ёшим 22 да. Тошкент давлат юридик университетини бу йил битирдим. Ҳозирда уй бекасиман, турмуш ўртоғим билан Жанубий Корея Республикасида яшаймиз.\nТурмуш ўртоғингиз билан қандай танишгансиз?\nТурмуш ўртоғим билан совчилар орқали танишиб, турмуш қурганмиз.\nТўйингизда спорт пойабзали (кроссовка) кийгансиз. Бу фикр қандай пайдо бўлган? Бу воқеадан ташқари айнан тўйингиз куни яна қандайдир қизиқарли воқеа бўлганми?\nКроссовка ҳақида гапирадиган бўлсам, бу фикр ўзимдан чиққан. Турмуш ўртоғимни танимасимдан олдин ҳам тўйимда кроссовка кияман, деб ўйлар эдим. Лекин бутун тўй давомида унда юрмаганман. Уйдан кийиб чиқиб, айланишга боргунча кийганман. Ундан кейин фотосессия бошланаётганида оёғимга 20см баландликдаги пошнали туфли кийганман. Тўйхонада ҳам туфлида бўлганман. Аксарият келинлар айланиш ва унгача пошна туфайли оёқлари оғриб кетганини кўрганман. Ундан ташқари, бу футболчининг аёлига мос бўлган. Қизиқ воқеага келсак, билмадим. Балки эсимда йўқдир. Ўша пайт мен учун ҳаммаси гўзал эди, кайфиятим ҳам жуда зўр бўлган. Тўйим орзуйимдагидек жуда чиройли ўтган.\nКўрган заҳотим футболчининг аёлига хос танлов бўлибди, деган фикр менинг ҳам хаёлимга келганди.\nБу фикр турмуш ўртоғимга ҳам ёққан.\nЎзингиз футболга қизиқасизми? Мунтазам томоша қилиб турасизми ёки фақат турмуш ўртоғингизнинг ўйинларини кўрасизми?\nТурмуш ўртоғимни танимагунимча, футболга қизиқмаганман. Тўғрисини айтсам, ўқишимдан ортсамгина фақат "Реал" Мадриднинг ўйинларини кўриб турардим, холос. Ўзбек футболини умуман билмасдим. Одил Аҳмедовдан бошқа футболчи исмини эшитмагандим, ҳатто. Турмуш ўртоғимни ҳам танимасдим. Ҳозирда футбол ишқибози бўлиб кетганман. Футболни анча-мунча тушуниб қолдим. Танишганимиздан бери хўжайинимнинг бирорта ўйинини ўтказиб юбормасдан, томоша қилиб келаман. Ҳатто, университетдаги оралиқ назорат вақтлари ҳам дарсимни йиғиштириб, ўйинларини кўрардим. Хўжайинимнинг ўйинларидан ташқари улар билан биргаликда ўзбек футболини томоша қилиб тураман. Баъзида, тоғажонимизнинг жамоаси иштирокидаги беллашувни (Бахтиёр Ашурматов, "Қўқон-1912") ва яна бошқа учрашувларни томоша қиламан. Турмуш ўртоғим иложи борича вақт топиб, ўзбек футболини кўради ва дўстлари ёки тоғажонимизнинг клубига мухлислик қилади. Мен ҳам уларга қўшиламан. Баъзан биргаликда муҳокама қиламиз. Чунки ҳозир футболни анча тушунаман.\nТурмуш ўртоғингизнинг ўйинларини кўриш учун стадионга бориб турасиз. Баъзида боролмай қолган пайтларингиз ҳам бўлса керак. Ёки ҳамма учрашувларини стадиондан кузатиб борасизми?\nЙўқ, афсуски ҳамма ўйинларини бориб, жонли кўра олмайман. Кореяда, фақат ўзимиз истиқомат қиладиган шаҳарда бўлган ўйинларга бораман, холос. Турмуш ўртоғимнинг жамоаси мезбон бўлганидагина бораман. Бошқа шаҳарга меҳмон сифатида кетишса, уйда қоламан. Чунки бу ер бошқа давлат, ҳамма шаҳарни ҳам билмайман. Ўзим топиб бора олсам ҳам турмуш ўртоғим хавотир олиб, рухсат бермайди. "Хаёлим сизда бўлиб қолади. Етиб келдимикан, кета олдимикан, деб хавотир оламан",-дейди. Шунинг учун, қолган беллашувларни корейс телеканалларидан кузатаман.\nБора олмаган ўйинларингизда ичингиздан қандай ҳиссиётлар ўтади?\nАлбатта, жонли кўриб, мухлислик қилган бошқача. Ҳамма ўйинларини жонли томоша қилишни хоҳлардим. Келажакда, балки янаям каттароқ бўлсам, турмуш ўртоғим рухсат берса, иложи борича қолган ўйинларига ҳам боришни истайман. Ҳозир баҳс узоқда бўлса, минг карра кўпроқ асабийлашаман.\nҲозирда корейс тилини ўрганяпсиз. Бу жараён қай даражада кетмоқда? Қийинчилик туғдирмаяптими?\nҲа, корейс тилини ўрганмоқдаман. Жараён яхши аммо қийинлашиб боряпти. Лекин мен учун бу у қадар қийин ҳам эмас. Тил ўрганишга ўзим қизиқаман, хотирам ҳам яхши. Корейслар билан инглиз тилида мулоқот қиламан. Улар инглизчани ўрта даражада тушунишади, амаллаб жавоб беришади. Секин-аста корейс сўзларини қўшиб гапиришни бошлаяпман. Агар инглиз тилини билишмаса, "переводчик" ёрдамга келади. Корейс тилидан ташқари рус тилини мукаммал биламан, инглиз ва турк тилини биламан, тушунаман ва гаплаша оламан.\nФутболчилар кўп сафарда бўлади. Шу пайтда сизда қандай хаёллар бўлади? Ёлғиз қолиб кетишдан қўрқмайсизми?\nТўғри, улар жуда кўп вақтини сафарда ўтказади. Бундай ҳолатларда уларнинг ота-онаси, аёли ва фарзандларига осон эмас. Лекин бу уларнинг касби. Мен буни билиб туриб турмушга чиққанман. Бошида ярим йил виза сабабли улар билан Кореяга кета олмаганман. Турмуш ўртоғимнинг олдига боргим келган. Янги келин бўлган пайтим жуда ҳам қийин бўлган. Ҳозир кетса, сабр қилиб, ғалаба билан, яхши кайфиятда, жароҳатларсиз қайтишини дуо қилиб ўтираман. Ўзимни ёлғиз ҳис қиламан, чунки олдин ҳеч ҳам ёлғиз қолмаганман, оиламдан ажралмаганман. Бир ўзим яшаб кўрмаганман лекин қўрқмайман, зерикаман, холос. Турмуш ўртоғимсиз уй ҳувиллаб қолади. Бир ўзим қолсам, уй ишлари, дарс билан машғул бўламан. Баъзан кўчага айланишга чиқаман. Шу билан вақт ҳам ўтади.\nТерма жамоа йиғини пайтида Тошкентга бирга келасизми?\nЙўқ. Ҳеч ҳам ўзлари билан олиб кетмайдилар. Буни сўрай олмайман ҳам. Чунки терма жамоа билан йиғинида футболичилар меҳмонхонага жойлашади. Хаёл фақат ўйинда бўлиши учун оиласига қўйиб юборишмайди.\nНега мутахассислигингиз бўйича ишламаяпсиз? Турмуш ўртоғингиз рухсат бермайдими ёки бошқа сабаблар борми? Умуман олганда, бўш вақтингизни қандай ўтказасиз?\nҲа, ишламайман. Биринчи сабаб ҳозир чет элда яшаяпмиз. Турмуш ўртоғим ҳам айнан мутахассислигим бўйича ишлашимни хоҳламайдилар. Чунки ҳаммага маълумки, юрист аёлларнинг ҳамкасблари асосан эркаклардан иборат бўлади. Эркак киши аёлини боқиши керак, деб ҳисоблайдилар. Бироқ бошқа тинчроқ ишда ишламоқчи бўлсам, қаршилик билдирмайман, дейдилар. Афсуски, барибир ҳозир бунинг ҳам иложи йўқ. Бўш вақтимни уй ишлари, дарсларим, турмуш ўртоғим ишдан келишига бирор ширин нарса пишириш билан ўтказаман.\nХоббийингизга рухсат берар эканлар, бу борада нимадир қилишни ўйлаб кўрганмисиз?\nҲа, режаларим кўп. Турмуш ўртоғим билан танишишимдан олдин ўзи хоббийим қандолат соҳаси бўлган. Етарли даражада мижозларим ҳам кўп эди. Менга шогирд тушмоқчи бўлганлар ҳам анчагина бўлган. Оила аъзоларим буни ҳавас, деб ўйласа ҳам ўқишим билан бирга олиб бораётган эдим. Танишганимиздан сўнг барибир кетишимиз ва ундан бошқаларга ширинлик пиширишимни хоҳламади. Лекин келажакда ўзимнинг ширинлик дўконим билан рестораним бўлишини исташимни айтганимда, рухсат берган ва керак бўлса ёрдам беришини айтган. Бошқа режаларим ҳам йўқ эмас, буни энди келажакда биламиз. Аллоҳнинг буюргани бўлади.\nМенда сиз ҳақингизда жуда ижобий фикр шаклланяпти. Ўзи олдин ҳам самимий блог юритишингизга ҳавасим келарди.\nРаҳмат. Яхши инсонларга доим яхши муомалада бўламан. Доим ҳаммага жавоб қайтараман. Шунга яраша доим ҳамма яхши муомала қилади. Саломга яраша алик бераман доим. Яхшими, ёмонми доим тилимдагини айтаман. Турмуш ўртоғим ҳам биринчи шу жиҳатингиз учун танлаганман, писмиқ инсонларни ёқтирмайман, деб айтган.\nТурмуш ўртоғингиз билан қандай қизиқарли ҳолатлар бўлган?\nУндай воқеалар кўп бўлади, албатта. Кўпи шахсий. Аммо ҳар доим бир воқеани эслайман. Биз биринчи марта уйда 5 дақиқа гаплашганмиз, оила аъзоларимиз ёнида. Кейин ҳақиқий учрашувга чиқишга розилик билдирганимда, ўқишимдан ўзлари олиб кетган. Анча яхши чиқишиб, гаплашиб кетганмиз. Кўп жиҳатларимиз мос тушаверган ва ҳинд фильмларини жуда севиб томоша қилишимни айтганимда, улар мен ҳам шунақаман, деган. Ўшанда "беш ташланг", деб қўлимни чўзиб, дарров қайтариб олганман. Шунчалик яхши чиқишиб кетганимиздан биринчи учрашувимиз эканлиги эсимдан чиқиб кетган. Доим кулиб эслаймиз.\nФутболчининг аёли бўлиш қийин эмасми? Шундай бўлса, бу нимада сезилади?\nБу футболчиларнинг аёллари ўртасидаги долзарб мавзу, десам адашмагаман бўламан. Албатта, қийин, кимдан сўрасангиз ҳам шундай дейди. Сабаби хабарингиз бор, сафарга кўп кетишади, футболни доим биринчи ўринга қўйишади. Албатта бу уларнинг ҳаёт мазмуни, шу орқали оила боқишади. Футболчилар доим ҳам оилавий йиғинларда, байрамларда қатнаша олмайди. Ҳатто, фарзанди дунёга келган пайти ҳам ўйини бўлса, кела олишмайди. Тўйдан олдин кулиб, ҳазиллашардик, тўйни онлайн қиламизми, деб.\nБулардан ташқари, ҳар ҳафта камида битта ўйин бўлади. Ютишса, яхши. Мағлуб бўлишса, албатта, ёмон. Футбол тугагунча юрак ҳовучлаб ўтираман, яна ҳам турмуш ўртоғим ютқазса, аламини мендан олмайди. Сиқилётганини иложи борича бизга кўрсатмасликка ҳаракат қилади, лекин биз аёллар ичидан нима ўтишини шундоқ ҳам билиб турамиз.\nЯна энг ёмони жароҳатлар. Бироқ Рустам акам учун бу ҳеч нима эмас! Ўзи футболчилар ўрганиб ҳам кетган, аммо мен буни кўриб хавотир оламан. Баъзан оёғини қайириб олишади. Энг ёмони шу ҳолатда ҳам ўйнашда давом этишади. Олдин футболни қийин касб, деб билмасдим аммо қийин экан, футболчи бўлиш ҳам қийин касб экан.\nХудо хоҳласа, фарзандларингизни ҳам спортчи қиласизми? Агар ундай бўлмаса, қайси касбга йўналтирган болардиз?\nҲали фарзандларимиз йўқ. Аммо иншаАллоҳ бўлса, спортчи бўлса керак. Отаси футболчи ва уйда доим футбол кўрилса, барибир фарзандига ҳам ўтади, деб ўйлайман. Аммо ўзи қизиқмаса, мажбурламаймиз, деб ўйлайман. Агар бизга маъқул келадиган бўлса, ўзи хоҳлаган касбни танлашига рухсат берамиз, касбга меҳр бермаса, юксалиб бўлмайди.\nРустам Ашурматовни аёли 3 та сифат билан қандай таърифлайди?\nОқкўнгил, жуда меҳрибон, қўли очиқ инсон! Жуда яхши эканликларидан қайсини айтишни ҳам билмай қолдим!\nСўнгги ва ҳазил савол: Рустам Ашурматов жамоаси мағлуб бўлган ўйинларидан кейин машҳур кинодагидек тош ойнани излаб, жиғибийрон бўлмайдими? Ўзи умуман, бундай ҳолларда унга қандай ёрдам берасиз?\nЙўқ, энг жаҳллари чиққан ҳолатда ҳам асабийлашганини кўрсатмайди. Уйга келгунча асабларни босишга ҳаракат қилади. Гапирмай жим бўлиб қолиши мумкин аммо жаҳлларини бизга кўрсатмайди. Аксинча, шу ерда оиламнинг ҳам кайфиятини туширмай, деб ўйлайди. Шунақа ҳолатда ўз ҳолига қўйиб ёки бошқа мавзулар очиб, кулишиб, ҳазиллашишга ҳаракат қиламан, очиқ чеҳра билан кутиб оламан. Бу сафар ўхшамаган бўлса, кейингисида ўхшашни айтиб, "поддержка" қилишга ҳаракат қиламан. У ҳамма нарсани ичига ютадиган инсон.\nИнтервьюга рози бўлганингиз учун раҳмат. Сўнгги сўз ўрнида ўз фикрларингизни билдирсангиз.\nТўғрисини айтсам, саволлар бунақа кўплигини кутмагандим ва онлайн интервью бу даражада қизиқ бўлади, деб ўйламагандим. Асосий саволлар барибир турмуш ўртоғим ҳақида, деб ўйлагандим. Аксинча, жуда қизиқ ўтди. Нима дейишимни билмасам керак, деб ўйлагандим. Сизга ҳам раҳмат.\nКатанецни ўйлантириб қўйган муаммо! Таркибдаги йўқотишлар режаларни ўзгартириб юборди...ми?\nТерма жамоа. Яна бир легионеримиз йиғинга кела олмайди. Унинг ўрнига "Қизилқум" футболчиси чақирилди


Францияда диний маросимларни ўтказишга рухсат берилади - Daryo\n18:51, 23.05.2020 8187\nФранцияда диний маросимларни ўтказишга рухсат берилади\nФранция ҳукумати коронавирус сабаб бекор қилинган диний маросимларни қайта йўлга қўйиш бўйича конфессиялар (диндорлар иттифоқи) билан келишиб олди. Бунда оралиқ масофа бир метр сақланиши, барча ниқоб тақиши ва қўлни дезинфекциялаши керак. Бу ҳақда мамлакат ИИВ раҳбари Кристоф Кастанерга таяниб, «РИА Новости» хабар берди.\nВазирлик ўзининг сайтида Кастанер конфессия вакиллари билан диний маросимларни қайта йўлга қўйиш шартлари ва санитария хавфсизлик чоралари борасида келишиб олганини маълум қилган. Таъкидланишича, бу борадаги тегишли қарор яқин соатларда эълон қилинади ва дарҳол кучга киради.\n«Ибодат жойлари бошқа жамоат жойлари каби ‘тўсиқ’ларга (касалланишдан ҳимояланиш чоралари — таҳр.) эга бўлиши, шунингдек, жисмоний масофаланиш чораларига риоя қилиниши керак. Ушбу талабларнинг бажарилишига ибодат жойининг бошлиғи жавобгар ҳисобланади», — дейилади хабарда.\nТашкилотчилар одамлар орасида камида бир метр масофаланиш бўлишини таъминлаши керак. «Диний маросимлар вақтида ҳимоя ниқобини тақиш мажбурий», — дея таъкидланади хабарда.\nАсосий эътибор биноларнинг кириш ва чиқиш қисмига қаратилади. Диний ташкилотлар одамлар оқимини назорат қилиш, шунингдек, бино ичида тўпланишларга йўл қўймадиган масъул шахсларни танлаб олиши керак.\nБу каби қоидаларга риоя қилинмаган ҳолда префектлар департаменти ибодат жойларининг очилишини тақиқлаши ёки ёпиб қўйиши мумкин.\nМавзуга доир: Франция Италиянинг чегараларни очиш тўғрисидаги қароридан норози эканлигини билдирди\nСўнгги маълумотларга кўра, Францияда коронавирусга чалинганлар сони 182 015 кишига етган, 28 218 бемор вирус қурбонига айланган.\n09:12, 26.03.2020 341982\n08:40, 25.03.2020 248739\n17:21 Бугун 331\n17:15 Бугун 3953\n17:10 Бугун 2719\n17:05 Бугун 506\n16:44, 02.06.2020 128419\n14:37, 01.06.2020 120435\n17:22, 01.06.2020 115117\n22:57, 01.06.2020 110459


Тошкентда “Вкусный хлеб” дўкони эшикларига қулф солинди\nЎзининг нон маҳсулотлари билан тошкентликлар меҳрини қозонган “Вкусный хлеб” ширкати дўконлари эшикларига 27 июл куни қулф солинди.\nЎзбекистон ҳукуматида яқин манбааларига эга Uzmetronom.com сайти хабарига кўра, бир кун олдин Ўзбекистон ҳуқуқ-тартибот идоралари ходимлари Германия сармоясига ташкил этилган корхонада огоҳлантирувсиз текширув ўтказган, ширкат раҳбариятининг Ўзбекистон Республикаси қонунлари ҳамда Ўзбекистон ва Германия ўртасидаги битимлар ҳурмат қилиниши кераклиги борасидаги талабларига қарамай, ташриф буюрувчилар мамлакатда ким хўжайин эканини кўрсатишга уриниб, ҳеч қандай асос ва ҳужжатларсиз корхона эшикларини муҳрлашган.\n“Вкусный хлеб” ширкати тижорий директори Верноника Пак “Озодлик” мухбири билан суҳбатда ширкат дўконлари эрталабдан ёпиқ экани ва заводдан маҳсулот чиқмаётганини тасдиқлади, лекин бунинг сабаблари ҳақида ҳозирча ширкат раҳбарияти маълумот бера олмаслигини айтди.\n“Маҳсулот чиқмаяпти, дўконлар ёпиқ. Буни сабаблари тўлиқ ўрганилмагунича раҳбариятимиз бу борада расмий изоҳ беролмайди”, - деди Вероника Пак.\nҲозир новвойлик корхонасига газ ҳам берилмаяпти. Газ бериш тўхтитилгани сабабдан “Вкусный хлеб” аввал ҳам бир муддат тўсқинликка учраган.\n“Иккинчи марта газ бериш тўхтатиляпти.Ўтган сафар биз Вазирлар Маҳкамасига бу ҳақда ёзган эдик. Ҳозир биз президентни ўзига ва Германиянинг мамлакатимиздаги элчисига бу ҳақда ёзяпмиз”, - дейди Пак.\n2007 йилда Янгийўл туманининг Ҳалқаобод шаҳарчасида Германиянинг “Steinert Industries GmbH&Co.KG” ширкати юз фоизлик сармоясига ташкил этилган “Вкусный хлеб” корхонаси юздан зиёд одамни иш билан таъминлаб келмоқда. Ширкат Тошкент шаҳрида 17та дўконига эга. Корхона кунига 5-6 мингта нон махсулоти ишлаб чиқаради.\n“Бизни ўзимиз магазинлар ёпиқлиги ва нон ёпиш тўхтагани ҳақда бугун эрталаб билдик. Сабаби новвойхонамиз Янгийўлда, дўконларимиз эса Тошкентда. Лекин бу дўконлар бизга тегишли эмас, уларни эгалари бошқалар. Биз уларга махсулотларимизни етказамиз ва савдо маркамиздан фойдаланиш ҳамда уларни сотиш ҳуқуқини берамиз”, - дейди Вероника Пак.\nСўнгги пайтларда Ўзбекистоннинг турли жойларидаги савдо шаҳобчаларига “қора ниқобли” шахсларнинг рейдлари кўп кузтилмоқда. Яқинда Урганч шаҳрининг марказий универмагида, удан олдин Тошкентдаги "Туркуаз" ширкатига қарашли дўконларни “қора ниқобли”лар босган эди.\n“Шаҳарда вазиятни кўриб турибсизку, кўп ширкатларни ёпишяпти. Кимнидир ёпишса ҳамма энди очишмаса керак, деб ўйлайдиган бўлиб қолган. Танишим телефон қиляпти, нима бўлди, ширкатларингда “Маски шоу” қилишибди-ку, деяпти. Кўряпсизку шаҳарда нима бўляпти”, - дейди Вероника Пак.\n“Steinert Industries GmbH&Co.KG” ширкатидагилар эса “Вкусный хлеб” дўконлари ёпилгани ҳақда хабари йўқ эканликларини айтишди.\n“Steinert Industries GmbH&Co.KG” Ўзбекистонда новвойлик корхонасидан ташқари шишани қайта ишлаш ва ғишт заводларини ҳам очган, уларнинг фаолияти ҳозирча давом этяпти.


12:09, 28.05.2021 // 20124\nТошкентда 1 ёшли фарзандини 5 минг долларга сотишга уринган эр-хотин ушланди\nТошкентда бир ёшли фарзандини 5 минг долларга сотишга уринган эр-хотинга жазо тайинланди. Бу ҳақда MY5 телеканалининг «Марказий студия» кўрсатувида маълум қилинди.\nМаълум қилинишича, Тошкент шаҳрида истиқомат қилувчи 22 ёшли аёл ҳамда унинг турмуш ўртоғи ўз фарзандини 5 минг долларга сотишга уринган вақтида қўлга олинган.\n«Менга Алиса қўнғироқ қилиб, кўришишни таклиф қилди. Биз кўришдик ва у менинг фарзандимни асраб олмоқчи эканини билдирди. Мен эса унга турмуш ўртоғим билан гаплашиб олишим кераклигини айтдим. Эрим рад жавобини берди. Кейин у бизга 5 минг доллар пул таклиф қилди. Ўйлаб кўриб, унинг қандай шароитда яшаши билан танишгач, биз рози бўлдик», — дейди боланинг онаси.\nТаъкидланишича эр-хотиннинг иккиси ҳам меҳрибонлик уйида улғайган. Ўзларининг бир ёшли фарзандини сотишга сабаб қилиб карантин давридаги қийинчиликларни кўрсатган.\n«Карантин даврида бизга қийин бўлди. Ишимиз ҳам йўқ эди. Маҳалладан ёрдам сўрадик, аммо ёрдам беришмади», — дейди эркак.\nЭркакка нисбатан Жиноят кодексининг 135-моддаси (одам савдоси) 3-қисми «а» бандига асосан 8 йил озодликдан маҳрум қилиш жазоси тайинланган. Боланинг онасига тайинланган жазо уч йиллик синов муддатига алмаштирилган.\nАввалроқ Навоийда 3 ёшли фарзандини 60 млн сўмга сотмоқчи бўлган аёл ушлангани, Бухорода янги туғилган чақалоқни 8 млн сўмга сотмоқчи бўлган она ва бола қўлга олингани, Андижонда 3 ойлик чақалоғини 700 долларга сотишга уринган аёл ушлангани тўғрисида хабар берилганди.\n20:37, 22.10.2021 // 114904\n14:18 Кеча // 61382\n22:36, 22.10.2021 // 58409\n22:15, 22.10.2021 // 56665\n14:41, 22.10.2021 // 54268


“КЎК ДЕНГИЗ”НИ ИЗЛАЁТГАН ҚАЛБ ОҒРИҒИ - “Китоб дунёси” газетаси сайти\n“КЎК ДЕНГИЗ”НИ ИЗЛАЁТГАН ҚАЛБ ОҒРИҒИ\n943 марта кўрилган.\nШукур Холмирзаевнинг “Кўк денгиз” ҳикояси “Ўзбекистон адабиёти ва санъати” газетасининг 1991 йил 12 апрель сонида эълон қилинган. Ҳикояга “Нединг не тату? Суу тату”, деган олтой халқ топишмоғи эпиграф қилиб олинган. Адиб Иван Иванович – Умрзоқ ака образи орқали даврнинг мураккаб, бир қарашда жозибали бўлиб кўринган, аслида аянчли манзарасини тасвирлайди. Ҳикоя адиб ижодидаги кўпмаъноли, сержило асарлардан бири бўлиб, уни ўқиган ҳар бир ўқувчи ўзича тушунади ва бу табиий. Асар Н. вилоятидаги “Дружба” деган совхозда шиор ёзиб, расм чизиб, бўёқчилик қилиб юрган Йўлчибой тилидан ҳикоя қилинади. Хўжалик аъзоси Йўлчибой уйсиз ходим: хўжаликнинг тарихи, ютуқлари акс эттирилган музейнинг бир ҳужрасида ётиб, ишлаб юради. Хуллас, мана шу беватан рассомни бир куни совхоз директори ҳузурига чақиради. Директорнинг айтишича, хўжаликда ўттиз тўққиз миллат вакили бор экану, фақат олтойлик етишмас экан. Ана шу миллат вакилини топиш керак. Шундай қилиб, директор бу нозик юмушни Йўлчибойга юклайди.\nАсар ўқувчини, аввало, ғояси билан мафтун этади.\nҚирқинчи миллат вакилини излаб йўлга отланаётган шўрлик рассом йигитнинг ўзи беданасифат ҳаёт кечиради: қаерга борса пит-пилдиқ. Ўзиникини оёқости қилиб, ўзгалар пойида чўккан халқ қандай халқ саналади? Миллий ғурури йўқ, муте халқгина мана шундай қилиши мумкин. Байрам ва тадбирлар арафасида қўли олти, оёғи саккиз бўлиб югуриб-еладиган Рассомга ўзи алвон матоларга ёзадиган советча шиорларнинг гўё алоқаси йўқ.\nШиор бошқа – ҳаёт бошқа!\nҚисқаси, ўзидан қолган бирорта дарвиш, пиёнистаси бўлсаям опкетаман, деб бир кечаси шаҳар айланишга чиққан Рассом кўп қаватли иморатлар орасида юрганида, “бир иморатнинг ертўласидан чиқиб келаётган ёшгина – ўн бир-ўн икки яшар болани” кўриб қолади. Қизиқсиниб, ертўлага тушади: «уч-тўртта бола тагларига қути қўйиб, кимнингдир сўзини тинглаяпти. Сўзлаётган киши кўринмасди. Ўртада шам ёниқ... Эгнида қора исқирт пахталик, бош яланг, сийрак соқоли ўсиқ, ёшини билиб бўлмас эди». Муаллиф ўқувчига ўз қаҳрамонини шу тарзда таништиради. Унинг ёш болалар билан мундай ўтириши, Рассомга йўлиққан боланинг кўксига босиб олган иккита бўш шиша кўтариб олиши — деталларга ўзига хос маъно юкланган. “Ў-ў, к нам кунак пожаловал”, деб ўрнидан турган киши Рассомнинг Ўзбекистондан эканини билгач, уни ўтиришга таклиф этади ва “Озбек-да турк”, дейди. Рассом кишига “Ўзбекистонга бормайсизми?” деб муддаосини очиқ билдириб қўя қолади ва унга ўзбекларнинг меҳмондўст эканлигини, дўстликни яхши кўришини, совхози ҳам “Дружба” эканлигини таъкидлаб, Ўзбекистонга бошқа миллат вакиллари қанча кўп борса, халқимиз шунча хурсанд бўлишини айтади. Қисқа савол-жавобдан сўнг киши рассомнинг таклифига розилик беради.\nОлтой муаллимлар тайёрлов институтида – дорулмуаллиминда ўқитувчи, халқ оғзаки ижодидан дарс бераркан. Олтмишинчи йилларнинг бошида, умуман, Олтой ўлкасида ерли халқ мактабларидаям дарслар ўрис тилига кўчирилади ва Умрзоқ ака (у кишининг исмлари шундай) Масковга арзномалар ёза бошлайди. Шундай кунларнинг бирида битта ўрис йигит билан айтишиб қолади-да, қамалади. Иши судга оширилгач, унга ғалати айблар қўйилади: ”Миллатчи... Никомпетентний... хулиган” ва ҳоказо. Домла ўн йилга кесилади. Қамоқдан чиққач, табиий уни ишга қабул қилмайдилар. Ва, энг ёмони... уйига – ўз уйига ҳам “прописка” бўла олмайди: буниям тақиқлаб қўйишган бўладилар...” Умрзоқ ака ўз илмига, олимлигига содиқ қолади. Лекин уни тинглайдиган ҳеч ким йўқ. Квартал – “кўй”даги ёш-ёш болаларгина унинг тингловчиси. У болалар билан тириклигини ҳис қилиб туради: ўсиб келаётган янги авлод вакилларига она халқининг топишмоқларини, урф-одат ва маросимларини ўргатиб боради: “ёшларга олис тарихдан сўзлаб бериш, юртга, элга боғлиқ томирларини мустаҳкамлаш, бу нарсани ўйин-айтишувлар орқали-да сингдириш собиқ олимнинг умр ғояси”. У “ўша олис-топталган ўтмиш билан яшарди: бугунги кун ҳақида бирон-бир мулоҳаза” айтмайди. Бир сўз билан айтганда, у мозий хаёллари билан яшаётган одам! “Кўк денгиз” ҳикоясида мустабид тузум даврида бир ёқлама миллий сиёсат олиб борилгани ва, бунинг натижасида, кам сонли ўнлаб халқ ва элатлар йўқ бўлиб кетганига ишора қилинмоқда. Ёвуз сиёсат халқларнинг энг аввал тилига ҳужум бошлаган. Чунки тил йўқолса миллат ўз-ўзидан маҳв бўлишини улар жуда яхши билган. Қаттол сиёсат назариячилари ўзларининг ёвуз режаларини мана шу тариқа босқичма-босқич амалга оширганлар. Умрзоқ акага ўхшаганлар тузумнинг, мавжуд сиёсатнинг душмани сифатида кўрилган. Чунки у фикрлайди, дорулфунунда ҳам фикр эгалари – бўлажак ўқитувчиларни миллий қадриятлар, ота-боболари дини ва дунёқараши, бир сўз билан айтганда, халқ мафкураси руҳида ўқитади. Мана шу жиҳатларига кўра у хавфли одам! Тарғиботининг умри узоқ бўлган Умрзоқ ака кўз ўнгида қондошларининг уммонда чўкаётган улкан кемадек йўқолиб кетаётганига юраги ачийди. У бу ўнгланмас фожеани бутун кўлами билан ҳис этади. Лекин бу муқаррар жараённинг олдини олишга, ҳеч бўлмаганда, тўхтатиб қолишга имкон топа олмайди. Босқинчи миллат ҳатто Умрзоқнинг ота-бобоси исмини-да ўзиники қилиб олган — Иван Иванович...\nУмрзоқ ака – фожеавий характер. Унинг тимсолида емирилиб-ютилиб кетаётган халқ гавдаланади. Тағин ўша гап: миллийлиги, тарихи ва илдизларидан айрилган миллат фожеаси. Умрзоқ ака ватанпарвар шахс. У ҳарчанд эзилган, улоқтириб ташланган, унутилган одам бўлмасин, у юрагини, ботинини бой бермаган. У халқининг борлиги-ю тириклигини қалбида гавҳардек сақлаб келаётган, эътиқодда собит шахс.\nНиҳоят, Умрзоқ ака Ўзбекистонга боришини билдиради ва Рассомдан “Сизда кок кол бар по?” дея сўрайди. “— Очунда уч кол бар! — деди кўзлари қандайдир жовдираб. – Оқ кол, Қора кол, Кўк кол... Тоес: тенгис, тенгис. Понял? Белое море, Черное море, Синее море”. Қадимда Орол денгизини Кўк денгиз ёки Кўк кўл деб аташганини эслаб қолган Расом Кўк денгиз бизда, дея айтади. Кўк денгиз хабарини олган Умрзоқ ака “болаларга шодон чулдираб бир нималарни” тушунтиради. Сўнг бир воқеани ҳикоя қилиб беради. Унга кўра, Талай кўлидаги оролда бир шомон яшаган. Сувда балиқлар мўл бўлгани туфайли халқнинг ҳаёти фаровон бўлган. Россия Олтойни забт этгандан сўнг шомон бир туш кўради: тушида сувда жуда ҳам оз балиқлар қолгани, шомон ўзини сувга бергани аён бўлади. Кейин шомон оролни тарк этиб, Улусойга кетади. Кўк кўл шу тариқа йўқ бўлади. Кўлнинг қуриши халқ учун фожеа эди... Умрзоқ аканинг Ўзбекистонда Кўк денгиз борлигини билиб, келишга розилик билдиради. Хуллас, Умрзоқ ака Рассом йигит ҳамроҳлигида Ўзбекистонга келади. Соч-соқолини олдириб, янги костюм-шим, пойабзалда “Дружба”га етиб келишади: “эҳ-ҳе, яқинда пардоздан чиққан уч хонали алоҳида иморат уй қошида талай одам. Болалар ҳам бор. Ҳамманинг лабида кулгу. Фақат карнай-сурнай етишмайди...” Тантанали йиғилиш бўлади. Директор жўшқин нутқ қилади. Совет давридаги “бу “иш”лар ўлганнинг кунидан қилинаётган томоша эканини шу ердаги ҳар бир одам билиб турарди. Лекин буни билдиришмас, мийиғларидаги истеҳзоли табассум ҳам самимият ниқоби остида эди”. Умрзоқ ака ўз одатига мувофиқ “Дружба” совхози директорига, “Ҳабиб бупитчи”га, маҳалла болаларига топишмоқ айтади, лекин биронтасидан жавоб ололмайди. Шу ўринда “Дружба”дагина эмас, бутун республикада аксарият ўқувчилар халқ топишмоқларидан узоқлашиб бораётгани, уларда бу каби нарсаларга қизиқиш йўқлиги, энг муҳими, ёш авлодни бу йўриғда бекаму кўст тарбия этадиган Умрзоқ ака сингари фидоийлар етишмаслиги аён бўлиб қолади. Ёзувчи мана шу ҳақиқатни ҳам ҳикоя қатига сингдириб юборади ва бизни сергак бўлишга, огоҳликка даъват этади.\nУмрзоқ аканинг аҳвол-руҳияси Рассомга ҳам ўз таъсирини ўтказади. У хийла музтар бўлади: ”Хафа эдим-да ака. Дунёнинг бадкорликларидан кўнглим абгор эди: бу одам ўз юртида, ўша... Улусойга кетиб қолган қам-шаман ҳам ўша Кўк кўлдаги оролда яшаб қолавериши мумкин эди-ку?” Рассом уни юпатиш учун қишлоқ четидаги қорамойга ўхшаб ялтираб ётган кўлга олиб келади. Кўк кўлни кўрган Умрзоқ ака турган ерида шилқ этиб ўтириб қолади ва нари-берига думалай бошлайди. Сўнг Рассом атрофида ўрмалайди. Дафъатан бўридай увлайди. “Кол йок, йурт йок, чол йок”, деб бошига муштлайди. Унинг бу ҳолини, кўл учун куйишини кўриб, Рассом ҳам йиғлайди: «Бу одам ҳақиқатан ҳам... аввало, шу кўл учун келган экан, шуни деб таклифимга унаган экан. Демак, уни уй-жой, хотин, ҳатто текин арақ ҳам унчалик тортмаган экан... Балки бу кўл унга эртанги кунга умид чироғи бўлиб кўрингандир?” дейди. Умрзоқ ака телбавор хатти-ҳаракатлари, қатъияти билан Рассом қалбида ҳам катта бир ўзгариш ясайди. Ҳаёт ҳақида, дунёнинг қинғир ва қитмир ишлари ва, асосийси, ўзликни асраб қолиш ҳақида ўйлашга ундайди. Энг муҳими, олтойлик интилаётган манзил-мақсад унда ҳам катта бир қизиқиш пайдо қилади.\n“Кўк денгиз” – мунгли достон. Айрилиқ, алам, мағлубият ва парокандалик достони. Туркийлар тарихи, маданияти ва кечмиши ҳақида битилган асарлар силсиласида “Кўк денгиз” ҳам ёрқин саҳифа. Туркий тилли халқлар ҳикоялари антологияси тузилса, Шукур Холмирзаевнинг “Кўк денгиз” ҳикояси энг муносиб асарлардан бири бўлади. Ҳикоя мавзуси тасодифан танлангани йўқ. Юқорида таъкидлаб ўтганимиздек, жамиятда ҳур фикрлар куртак очиб қолган, афкор омма асрий кишанбандликдан халос бўлиб, эсаётган ҳуррият насимларига кўксини тутаётган эди. Шукур ака жамиятдаги плюрализм туфайли туркий халқларнинг бир-бирига табиий талпиниши, илдизи бир миллатларнинг бир-бирини соғиниб яқинлашувидан ва, албатта, уларнинг кечаги кунидан, босиб ўтган фожеали, аламли ҳаётидан мана шундай бадиий дурдона яратади. Ҳикоянинг яна бир қатлами – бу, олтойликлар фожеаси эмас, балки бутун туркийларнинг кемтик бахти жуда чиройли ишоралар билан кўрсатиб берилганидир. Ҳикоядаги манзара ва тасвир, қаҳрамоннинг аянчли ҳаёти собиқ иттифоқ ҳудудидаги барча миллат ва халқларга бирдай дахлдор. Бундай деётганимизнинг сабаби, истибдод совет халқи яратамиз деган ғоя билан барча миллат ва халқларнинг, элатларнинг миллий ўзлигига очиқ тажовуз қилди. Уларни дин-диёнатдан, тарих ва она тилидан, маънавиятидан узоқда сақлаш, ҳеч бўлмаганда, сохталаштириш орқали ўзларининг ёвуз режаларини амалга оширмоқчи бўлди.\nҲикояда шўро ўз сиёсати йўлида эрни хотиндан, болани отадан айирганига ишора бор. Ҳақни истовчи, ҳақ учун курашувчи зотлар ҳатто ўз туғишганларига ҳам бегона бўлиши мумкинлиги таъкидланмоқда. Лекин ҳикоя қаҳрамони Умрзоқ ака иродали, қатъиятли шахс. У суянган, инонган ғоясини, мафкурасини йўқотмаган одам. Адиб бир шахс тимсолида бутун бир миллатнинг, халқнинг кечмиши-ю келажагини мана шундай тасвирлаб беради.\nҲикоя Умрзоқ аканинг Кўк денгизни излаб, эгнида “қап”и “Тошкент-Қўнғирот” поездига ўтириб кетгани билан якунланади. Энди ўқувчида бир талай саволлар туғилади: Умрзоқ ака Кўк денгизни топа оладими? Ахир Орол қуриб бормоқда-ку? Агар у излаганини топа олмаса, қандай аҳволга тушади? Юраги ёрилиб ўлмайдими? Таъбир жоиз бўлса, Умрзоқ домла ота-онасидан бевақт айрилган гўдакдек бўзлаб, волидасини ахтармоқда.\nҲикоя мутолаасидан сўнг ўқувчи Умрзоқ ака мисолида халқ қандай шароит ва вазиятни бошдан кечирмасин, барибир ўзлигига қайтишини, ўзликка интилиш туфайлигина яшаб қолиши мумкинлигини билиб олади. Ўқувчи, табиийки, Умрзоқ акага ачинибми, раҳми келганиданми, Кўк денгизнинг топилишини чин дилдан истайди. Нафақат истайди, худди шундай бўлиши керакдай қабул қилади. Сабаби, Умрзоқ ака истаган Кўк кўл – миллатнинг ЎЗЛИГИ. У халқнинг ЎТМИШИ, БУГУНИ, ЭРТАСИ.


UZ домен олиш ва рўйхатдан ўтказиш\nИнтернетда ўз ўрнингизни эгаллашга шошилинг\nЧегирма ва акциялар\nДомен Регистраторни ўзгартириш Егасини ўзгартириш\nХостинг ва Сервер\nХостинг VPS/VDS Сервер жойлаштириш\nЭкспресс сайтлар Эксклюзив сайтлар\nДомен сотиб олиш\nБарча турдаги сайтлар ва CMS учун: Wordpress, Joomla, Opencart, 1C Bitrix ва бошқалар\nДомен Талабаларга 50% чегирма Хамкорлар учун\nФақатгина .UZ зонасидаги доменни киритиш мумкин\nСубдомен қабул қилинмайди\nИлтимос доменни киритинг\nУшбу домен руҳсат берилмаган доменлар қаторига киради.\n.UZ 30.000 сўм / йилига\nДомен бўш Ҳозироқ сотиб олиш\nДомен банд Батафсил\nДоменни 5 дақиқада банд қилиб олиш ва уни бир кун ичида тўлиқ фаоллаштириш имконияти\nРегистрация ва тўловни тўлиқ масофадан туриб амалга оширасиз Ўзбекистоннинг исталган нуқтасидан доменни рўйхатдан ўтказинг ва тўловни амалга оширинг\nСодда ва тушуниб кетиш учун осон бўлган шахсий кабинет DNS серверларини таҳрир қилиш орқали ўз доменингизни осонгина бошқаринг ва домен тугаш санасини назорат қилиб боринг\nДоменнинг рўйхатга олинганлиги ҳақида гувоҳнома берамиз Гувоҳнома рўйхатга олинган домен, регистрация муддати, домен эгаси ва администратор ҳақидаги маълумотларни ўз ичига олади\nДомен регистрациясини узайтириш ҳақида эслатиб турамиз E-mail ва SMS орқали юборадиган эслатмаларимиз туфайли регистрацияни узайтириш вақтини ўтказиб юборманг\nҲамкорлик дастуримиз бор Ҳамкорларни жалб қилиш эвазига бонус пул маблағларини ишлаб топинг\nДОМЕН ЎЗИ НИМА ДЕГАНИ?\nДОМЕН ҚАНДАЙ ТАНЛАНАДИ?\nДомен номи (халқ тилида шунчаки домен) – бу ҳарф ёки рақамлар бирикмаси, браузерда терилиб, ўзингизга керакли сайтга ўтиш имконини берувчи манзилдир. Масалан, google.com. Домен номлари одамларнинг сайтлар манзилларини осонроқ эслаб қолишлари учун ўйлаб топилган. Ушбу сайтларнинг асл манзиллари эса рақамлар билан ифодаланади ва IP манзиллар деб аталади. Масалан, ўша google.com – бу қидирув тизимига тегишли мана шу 172.217.23.174 IP манзилнинг бир мунча “одамбашара” шаклидир (ўзингиз ҳам браузерингиздаги манзил ёзиладиган қаторга ушбу рақамларни киритиб, текшириб кўришингиз мумкин – одатда сиз шундоқ Google саҳифасига тушасиз). 11 рақам ва нуқталардан иборат бирикмага қараганда google.com’ни ёдда сақлаб қолиш анча осон-ку, шунақа эмасми?\nЛекин чатоқ жойи шуки, компьютерлар одамлар учун тушунарли бўлган домен номларини қабул қилмай, фақат IP манзилларни тушунади-да. Домен номларини IP манзилларга ўгириб бериш жараёнини автоматлаштириш учун эса DNS сервер (инглизчадан Domain Name Server) деб аталадиган тизим яратилган. Фойдаланувчи браузерга google.com манзилини киритганда унинг сўрови DNS серверга йўналтирилади. У эса ўз навбатида, google.com номи 172.217.23.174 IP манзилига боғланганини билган ҳолда, фойдаланувчини автоматик равишда керакли манзилга қайта йўналтиради. Шундай қилиб, у ўзи хоҳлагидек Google саҳифасига кириб қолади.\nАгар сиз ўз сайтингизни яратмоқчи бўлсангиз, uz доменини рўйхатдан ўтказишингиз керак бўлади. Ушбу домен орқали одамлар сайтингизга киради. Домен номи учун йиллик тўлов эса DNS серверларни ишлатиб туриш учун бериладиган ижара пулидек гап.\nДоменларни танлаш бўйича аниқ қоидалар йўқ. Сиз ҳар қандай бўш номни танлаб, uz доменини сотиб олишни эркин ҳал қиласиз, лекин у ном сиз уни рўйхатдан ўтказаётган мамлакатда қонунчиликка зид келмаслиги керак. Узун бўлмаган ва осон эслаб қолинадиган номлар одатда танлаш учун энг маъкули ҳисобланади.\nМисол тариқасида тасаввур қиламиз буюртмага тортлар пиширадиган корхона бор ва у “X.K. Shoxjahonov Sh. Shirinliklari” номи билан рўйхатга олинган. Табиийки, uz доменини shoxjahonov-sh-shirinliklari.uz кўринишила рўйхатдан ўтказиш –очиқ-ойдин хато. Бу сайт учун тўғри келмайдиган манзил, чунки купчилик уни эслаб қола олмайди, эслаб қолган тақдирда ҳам, катта эҳтимол билан, уни тераётганда пайтиида хато қилади. tortlar.uz варианти албатта айни муддао бўларди. Бироқ кўп ҳолларда барча кенг тарқалган сўз ва сўз бирикмалари кимдир томонидан банд қилинган бўлади (номнинг банд қилинмаганлигини бизнинг сайтда ёки whois uz хизмати орқали текшириш мумкин). Мана шу ерда эса олдимизда иккита йўл қолади: бутун фантазиямизни ишга солиб, бундан-да эсда қоларли ва осон номни ўйаб топиш ёки банд қилиб бўлинган номни эгаси билан келишиб сотиб олиш.\nuz доменини танлашда пухта ўйлаш керак. Доменингиз нафақат эслаб қолиш учун, балки ёзиш ва айтиш учун осон бўлиши керак. Товушлар билан боғлиқ чалкашликлар (масалан инглизча V ва W ёки ўзбекча H ва X) бўлмагани маъқул, ҳарфлар билан рақамлар ёки чизиқчани бирга ишлатса бўлади (лекин, яна шуни айтиш керак, муҳими ошириб юбормаслик). Яхши ном сизнинг компаниянгиз фаолиятини акс эттиради ва, мисол учун, deraza.uz деразалар сотадиган фирманинг сайти экани дарров аён бўлади. Лекин энг асосийси — ёдда тутинг: домен номи одатда бир марта ўйлаб топилади ва ўзгартирилмайди. Агар бир йилдан кейин танловда адашганингизни тушуниб қолсангизу, фойдаланувчиларни хабардор қилмай сайт манзилини алмаштириб қўйсангиз, улар эски манзил бўйича сизнинг сайтингизга ўта олмай қоладилар. Агар ўз савдо белгингиз бўлса, унда доменни ўша ном билан (akfa.uz каби масалан) рўйхатдан ўтказинг.\nЯна сиз танлаган ном билан бир хил айтиладиган (масалан, xokkey.uz, hokkey.uz ва hockey.uz) ёки хато терилиши эҳтимоли бўлган доменларни (масалан, temur.uz ва timur.uz) uz зонасидаги бошқа доменлар бирданига рўйхатдан ўтказиб қўйиш тавсия этилади. Уларнинг барчасини ўзингизнинг асосий сайтингизга йўналтириб қўйинг. Бу ишни фойдаланувчилар манзилни нотўғри терган тақдирда ҳам сизнинг сайтингизга кириб қолиши, шунингдек, ғаразгўй инсонлар битта хато билан фарқ қиладиган бошқа ном билан сайтингизнинг кўчирмасини қилиб олиб, у манзилга тасодифан кириб қоладиган фойдаланувчиларни ўзларига жалб қилиб ололмасликлари учун керак.\nБиз барча масалада оддийлик ва инновацияларни қадрлаймиз. Шунинг учун «uz» зонасининг расмий домен регистратори сифатида биз Шахсий кабинет ишлаб чиқдик. Унинг интернетдан фойдаланишни қойиллатадиганлардан тортиб, бу масалада ҳали тажрибасизроқ бўлганларгача — ҳаммага бирдек тушунарли ва қулай бўлишига интилдик. Сайтларингиз ва доменларингизни бошқариш иложи борича осон тушуниб кетиладиган ва содда бўлишига ҳаракат қилдик.\nҚолаверса, бошқа регистраторлардан фарқли равишда бизнинг фойдаланувчиларимиз Ўзбекистоннинг исталган нуқтасидан — масофадан туриб доменларни онлайн регистрация қилиши мумкин. Рўйхатга олувчи компаниянинг офисига ҳужжатлар ташиб юришнинг энди ҳожати йўқ, барчасини онлайн йўллаш мумкин.\nДўстлар билан бўлишиш\nХизматлар лицензияланган: AA № 0006511\nEskiz IT Company - XK "Best Internet Solution" компаниянинг савдо белгисидир\nБИЗНИНГ МЕҲМОНИМИЗ БЎЛИНГ\nЎзбекистон, Тошкент шаҳри, Навоий кўчаси, 9-уй, 4-этаж, 1-хона. Мўлжал: Ўрда, Trastbank биноси\nБарча ҳуқуқлар ҳимояланган. © 2008-2022 XK “Best Internet Solution”


ВАТАНПАРВАР - Ўзбекистон мудофаасига кўмаклашувчи “Ватанпарвар” ташкилоти Устави\nЎзбекистон мудофаасига кўмаклашувчи “Ватанпарвар” ташкилоти Устави\nЎзбекистон Республикаси Адлия вазирлиги томонидан 2016 йил 4 февралда қайта рўйхатга олинди.\nРўйхатдаги № 511п\nЎзбекистон мудофаасига кўмаклашувчи “Ватанпарвар” ташкилотининг 2015 йил 10 декабрда бўлиб ўтган навбатдан ташқари Конференциясида қабул қилинган.\n1. Ўзбекистон мудофаасига кўмаклашувчи “Ватанпарвар” ташкилоти (кейинги ўринларда Ташкилот деб номланади) ихтиёрий уюшган фуқароларнинг оммавий-мудофаа, спорт-техник ва ҳарбий-ватанпарварлик фаолияти бўйича умумий манфаатларини қондириш ва Ташкилотнинг Уставида белгиланган мақсадларга эришиш учун тузилган жамоат бирлашмаси ташкилий-ҳуқуқий шаклидаги нодавлат нотижорат ташкилоти ҳисобланади.\nТашкилотнинг ўзбек тилидаги тўлиқ номи лотин алифбосида:\nТашкилотнинг ўзбек тилидаги тўлиқ номи кирил алифбосида:\nТашкилотнинг ўзбек тилидаги қисқартирилган номи лотин алифбосида:\nТашкилотнинг ўзбек тилидаги қисқартирилган номи кирил алифбосида:\nТашкилотнинг рус тилидаги тўлиқ номи:\nТашкилотнинг рус тилидаги қисқартирилган номи:\n2. Ташкилот нодавлат нотижорат ташкилоти ҳисобланади, фойда олишни ўзининг асосий мақсади қилиб қўймайди ва олинган фойдани аъзолари ўртасида тақсимламайди.\n3. Ташкилот Ўзбекистон Республикаси Конституцияси, Ўзбекистон Республикасининг Фуқаролик кодекси, “Нодавлат нотижорат ташкилотлари тўғрисида”ги, “Ўзбекистон Республикасида жамоат бирлашмалари тўғрисида”ги, “Умумий ҳарбий мажбурият ва ҳарбий хизмат тўғрисида”ги, “Жисмоний тарбия ва спорт тўғрисида”ги қонунлари, Ўзбекистон Республикасининг бошқа норматив-ҳуқуқий ҳужжатлари ва ушбу Устав асосида фаолият кўрсатади.\n4. Ташкилот фаолияти ихтиёрийлик, аъзоларининг тенг ҳуқуқлилиги, ошкоралик, ўзини ўзи бошқариш ва қонунийлик принципларига асосланади.\n5. Ташкилот давлат рўйхатидан ўтказилган вақтдан бошлаб юридик шахс ҳисобланади, ўз мулкчилик ҳуқуқида алоҳида мол-мулкка эгалик қилади ва ўз номидан активлар олиши, мулкий ва шахсий номулкий ҳуқуқларни амалга ошириши, мажбуриятлар олиши, судда даъвогар ва жавобгар бўлиши мумкин.\nТашкилот мустақил балансга, тегишли банкларда ҳисобрақамларига, шу жумладан, валюта ҳисобрақамига, ўз номи ёзилган думалоқ муҳрга, штамплар ва бланкларга эга бўлади.\n6. Ташкилот ўрнатилган тартибда рўйхатдан ўтказилган байроқ, эмблема, вимпел ва бошқа рамзларга эга бўлиши мумкин.\n7. Ташкилот ушбу Уставда назарда тутилган фаолиятни Ўзбекистон Республикасининг бутун ҳудудида амалга оширади.\n8. Ташкилот ўз мажбуриятлари юзасидан ўзига тегишли барча мол-мулк билан жавоб беради. Ташкилот аъзолари Ташкилотнинг мажбуриятлари бўйича жавоб бермайди, Ташкилот эса ўз аъзоларининг мажбуриятлари юзасидан жавоб бермайди.\n9. Ташкилотнинг доимий фаолият юритувчи раҳбар органи жойлашган жойи (почта манзили): 100017, Тошкент шаҳри, Хуршид кўчаси, 86-А уй.\nташкилотнинг МАҚСАД ва вазифалари\n10. Ўзбекистон мудофаасига кўмаклашувчи “Ватанпарвар” ташкилотининг мақсади Ўзбекистон Республикаси Қуролли Кучларининг мудофаа қудратини мустаҳкамлашга кўмаклашиш, ёшлар ва фуқароларни меҳнатга ва Ватанни ҳимоя қилишга тайёрлаш, ўз ташкилоти тизими орқали тегишли давлат органлари, жамоат ва нодавлат нотижорат ташкилотларига ёшлар ва фуқаролар ўртасида Ватанни ҳимоя қилиш ҳақидаги ғояларни тарғиб этиш, ёшларни ҳарбий-ватанпарварлик руҳида тарбиялаш ишларида кўмаклашишдан иборат.\n11. Ташкилот ўз фаолиятида қуйидаги принципларга амал қилади:\n- ўзининг Устав фаолиятини давлат, жамоат ва нодавлат нотижорат ташкилотлари билан ҳамкорликда олиб бориш;\n- барча ташкилотлари ишида коллегиалликни жорий қилиш, қарорларни кўпчилик фикрига таянган ҳолда қабул қилиш;\n- барча сайланадиган раҳбарлар ишида уларни сайлаган раҳбар органлар ва юқори раҳбар органлар олдида тўлиқ ошкораликни ва ҳисоб беришни таъминлаш;\n- ташкилот ҳар бир аъзосининг шахсий фикрини инобатга олиш, аъзоларнинг қадр-қиммати, шунингдек, кўпчилик ва озчиликнинг ҳуқуқларини ҳурмат қилиш, зарур бўлганда эркин мунозаралар олиб бориш учун шарт-шароитлар яратиш;\n- юқори органлар қарорларини бажаришнинг қуйи ташкилотлар учун мажбурийлиги.\n12. Ташкилотнинг устувор вазифалари қуйидагилардан иборат:\n- чақирилувчиларни Қуролли Кучлар учун ҳарбий-техник мутахассисликлар бўйича тайёрлаш;\n- ёшлар ва фуқароларни ватанпарварлик руҳида тарбиялаш ишларини давлат, нодавлат ва жамоат ташкилотлари билан ҳамкорликда олиб бориш, турли ҳарбий-ватанпарварлик тадбирларини ташкил этиш ва ўтказиш;\n- мамлакатда техник ва амалий спорт турларини ривожлантириш ва оммалаштириш;\n- автотранспорт воситалари ҳайдовчиларини ва оммавий касбларнинг бошқа турлари мутахассисларини тайёрлаш (қайта тайёрлаш)ни ташкил этиш.\n13. Устувор вазифаларни бажариш учун Ташкилот қуйидагиларни амалга оширади:\n- Ташкилотнинг ўқув муассасаларида чақирилувчиларни Қуролли Кучлар учун ҳарбий-техник мутахассисликларга тайёрлаш бўйича ўқув жараёнини ташкил этади;\n- чақирилувчиларни ҳарбий-техник мутахассисликларга тайёрлаш бўйича ўқув-моддий базани мунтазам такомиллаштириб боради;\n- давлат, нодавлат ва жамоат ташкилотлари билан ҳамкорликда ёшлар ва фуқаролар ўртасида уларда ватанпарварлик, Ватанга муҳаббат туйғуларини, меҳнатга масъулиятларча муносабатни, ҳарбий хизматга ҳурматни тарбиялаш, мамлакат суверенитети ва мустақиллигини ҳимоя қилиш бурчининг юксак туйғусини шакллантириш бўйича ишларни олиб боради;\n- ёшлар ва фуқароларни ҳарбий-ватанпарварлик руҳида тарбиялашга йўналтирилган турли тадбирлар ҳамда фестиваллар ва танловлар ташкил этади ва ўтказади;\n- ҳамкорликда фаолият юритувчи ташкилотлар билан ёшлар ва фуқаролар ўртасида соғлом турмуш тарзини тарғиб этиш ва юксак маънавий-ахлоқий сифатларни тарбиялаш борасида маънавий-маърифий ишларини амалга оширади;\n- фуқаролар ва вояга етмаган ёшлар ўртасида спортнинг техник ва амалий турларини тарғиб қилиш ва оммавийлигини ошириш ишларини ташкил этади, турли даражадаги спорт мусобақаларини ўтказади, кўргазмалар, танловлар ва бошқа оммавий тадбирларни, спортчиларнинг халқаро мусобақаларда иштирок этишини ташкил этади;\n- спортнинг техник ва амалий турларини ривожлантириш ва оммалаштириш мақсадида ёшларнинг қизиқишларига кўра тўгарак ва секциялар ташкил этади;\n- спортнинг техник ва амалий турларининг моддий-техник ва ўқув-машқ базаларини такомиллаштиради ва мустаҳкамлайди;\n- қонун ҳужжатларида назарда тутилган тартибда автотранспорт воситалари ҳайдовчиларини ва бошқа оммавий касблар турлари мутахассисларини пуллик асосда тайёрлаш (қайта тайёрлаш) тизимини ташкил этади;\n- оммавий касблар ходимларини тайёрлаш бўйича ўқув-моддий базани мунтазам такомиллаштириб боради;\n- қонунчиликда ўрнатилган тартибда Ташкилот мақсад ва вазифаларини амалга ошириш йўлида тадбиркорлик тузилмаларини ташкил этади, қайта ташкил этади ва уларнинг фаолиятини тўхтатади;\n- Ташкилот фаолияти йўналишлари бўйича меъёрий ва услубий базаларни такомиллаштиради;\n- Ташкилотга ходимларни танлаш бўйича кадрлар билан ишлашни амалга оширади, уларни ўқитиш, малакасини ошириш ва қайта тайёрлашни ташкил қилади, уларнинг аттестациясини ўтказади;\n- меҳнатда ўрнак кўрсатган Ташкилот аъзоларини рағбатлантиради, уларни давлат мукофотларига тақдим этади, ўз молиявий имкониятларидан келиб чиққан ҳолда уларга ҳомийлик ёрдамини кўрсатади;\n- амалдаги қонун ҳужжатлари доирасида ҳомийлик фаолиятини амалга оширади;\n- оммавий ахборот воситалари орқали Ташкилотнинг фаолияти ҳақида реклама ва тарғибот ишларини амалга оширади.\nТашкилотнинг тузилмаси ва раҲбар органлари\n14. Ташкилотнинг тузилмаси ўз ичига Ўзбекистон мудофаасига кўмаклашувчи “Ватанпарвар” ташкилоти, унинг Қорақалпоғистон бўлинмаси, вилоятлар ва Тошкент шаҳар бўлинмалари (кейинги ўринларда минтақавий ташкилотлар деб аталади), туман (шаҳар) бўлинмалари (туман (шаҳар) ташкилотлари) ва бошланғич ташкилотларни олади.\n15. Ташкилотнинг Конференцияси, Ташкилот Марказий кенгаши ва Марказий кенгаш Ҳайъати Ташкилотнинг раҳбар органлари ҳисобланади.\nТашкилотнинг олий раҳбар органи Ўзбекистон мудофаасига кўмаклашувчи “Ватанпарвар” ташкилоти Конференцияси ҳисобланади. Ташкилот Конференцияси беш йилда камида бир марта чақирилади.\n17. "Ватанпарвар" ташкилотининг Конференцияси ваколатига қуйидаги масалаларни ҳал қилиш киради:\n- Ташкилот Уставини қабул қилади, унга қўшимча ва ўзгартиришлар киритади;\n- Ташкилот Марказий кенгаши ҳамда назорат-тафтиш комиссияси аъзолари сонини белгилайди, уларнинг таркибларини 5 йил муддатга сайлайди;\n- Ташкилот Марказий кенгаши ва назорат-тафтиш комиссиясининг ҳисоботини тинглайди, уларнинг ишига баҳо беради, фаолиятнинг асосий йўналишларини белгилайди, улар бўйича қарорлар қабул қилади ва бошқа муҳим масалаларни кўриб чиқади;\n- Ташкилот фаолиятини тўхтатиш, қайта ташкил этиш ва тугатиш тўғрисида қарор қабул қилади;\nТашкилот Конференциясининг қарорлари кўпчилик овоз билан қабул қилинади.\n18. Ташкилот Конференциясини чақириш ва унинг кун тартиби, Конференцияга вакиллик меъёри ва делегатлар сайлаш тартиби Ташкилот Марказий кенгаши Ҳайъати қарори билан белгиланади ва Конференция ўтказишдан бир ой олдин конференция чақирувчи раҳбар орган томонидан эълон қилинади.\n19. Ташкилот Конференциясига сайланган делегатларнинг ваколати 5 йил муддатдан иборат. Зарур ҳолларда Ташкилотнинг навбатдан ташқари Конференцияси чақирилиши мумкин.\n20. Ташкилот Марказий кенгаши Конференциялар оралиғида Ташкилот фаолиятига раҳбарлик қилади ва қуйидагилар унинг ваколатига киради:\n- Ташкилот Марказий кенгаши раисини, унинг биринчи ўринбосари ва ўринбосарларини 5 йил муддатга сайлаш, уларни муддатидан олдин эгаллаб турган лавозимларидан озод қилиш юзасидан қарорлар қабул қилиш;\n- Марказий кенгаш Ҳайъатини 5 йил муддатга сайлаш ва унинг таркибига ўзгартиришлар киритиш;\n- Ташкилот Конференцияси қарорлари ижросини ташкил этиш;\n- Ташкилотнинг ҳисобот давридаги фаолияти бўйича Марказий кенгаш раисининг ҳисоботини тинглаш ва у бўйича қарорлар қабул қилиш;\n- Ташкилот фаолиятини такомиллаштириш бўйича мақсадли, манзилли дастур ва режаларни тасдиқлаш ҳамда уларнинг ижросини назорат қилиш;\n- зарурат туғилганда Конференция орлағида давлат, нодавлат ва жамоат ташкилотлари вакилларини Марказий кенгаш таркибига киритиш ҳамда Марказий кенгаш раисини, унинг биринчи ўринбосари ва ўринбосарларини сайлаш ва лавозимидан озод қилиш билан боғлиқ ташкилий масалаларни кўриб чиқиш;\n- Ташкилотнинг техник ва амалий спорт турлари бўйича Халқаро Федерациялар таркибига кириши тўғрисидаги масалаларни кўриб чиқиш;\n- Ташкилотнинг асосий фаолият йўналишлари бўйича қарорлар қабул қилиш.\n2 Марказий кенгаш таркиби эгаллаб турган лавозимларига кўра Марказий кенгаш раиси, унинг биринчи ўринбосари, ўринбосарлари, Ташкилотнинг минтақавий кенгашлари раислари, давлат, нодавлат ва жамоат ташкилотлари вакиллари ҳамда бошқа аъзолардан иборат бўлади.\n2 Марказий кенгаш йиғилиши бир йилда камида бир марта Марказий кенгаш Ҳайъати қарорига асосан чақирилади. Марказий кенгаш йиғилишида қарорлар кўпчилик овоз билан қабул қилинади.\n23. Марказий кенгаш йиғилишлари оралиғидаги даврда Ташкилот фаолиятига раҳбарлик узлуксиз амалга оширилишини таъминлаш, жорий ташкилий-ижро ишлари бўйича масалаларни тезкор ҳал этиш мақсадида Марказий кенгаш ўз таркибидан Марказий кенгаш раиси раҳбарлигида Марказий кенгаш Ҳайъатини сайлайди ва унинг ваколатларини белгилайди. Марказий кенгаш Ҳайъати таркибига лавозимлари бўйича Марказий кенгаш раисининг биринчи ўринбосари ва ўринбосарлари ва Марказий кенгашнинг сайланган бошқа аъзолари кирадилар.\nМарказий кенгаш Ҳайъати таркибининг сони Марказий кенгаш йиғилишида белгиланади.\n24. Марказий кенгаш Ҳайъати ўз ваколатлари доирасида қуйидаги вазифаларни ҳал этади:\n- Ташкилот Конференцияси ва Марказий кенгаш йиғилишлари қарорларининг бажарилишини ташкил этади:\n- Ташкилотнинг Конференциясини чақириш тўғрисида қарор қабул қилади, Конференцияга вакиллик меъёрлари ва делегатлар сайлаш тартиби ҳамда Конференциянинг кун тартибини белгилайди;\n- Ташкилот фаолиятининг долзарб масалалари бўйича Марказий кенгаш йиғилишини чақириш тўғрисида қарор қабул қилади, Марказий кенгаш йиғилишининг кун тартибини ва муҳокама қилинаётган масалалар бўйича қарорлар лойиҳаларини тайёрлайди, қабул қилинган қарорлар ижросини ташкил этади;\n- Ташкилотнинг йиллик асосий тадбирлар режасини, Марказий кенгаш аппаратининг молиявий режа (смета) ларини, спортнинг техник ва амалий турлари бўйича спорт мусобақалари тақвимий режаси ҳамда тегишли давлат ва жамоат ташкилотлари билан ҳамкорлик қилиш режаларини кўриб чиқади, тасдиқлайди ва улар ижросини ташкил этади;\n- минтақавий кенгашларнинг ахборот ҳамда ҳисоботларини тинглайди, уларнинг фаолиятини такомиллаштириш бўйича қарорлар қабул қилади;\n- заруратга кўра жисмоний ва юридик шахсларнинг Марказий кенгаш Ҳайъати фаолиятига тааллуқли мурожаатларини кўриб чиқади ва улар бўйича қарорлар қабул қилади;\n- Ташкилот фаолиятининг асосий йўналишлари бўйича ўтказиладиган энг муҳим, аҳамиятли тадбирларни оммавий ахборот воситаларида ёритиш юзасидан қарорлар қабул қилади;\n- Ташкилот Марказий аппарати, Марказий аппарат бўйсунувидаги таркибий бўлинмалар ҳамда минтақавий ташкилотлар аппаратларининг бошқарув тузилмаси ва штат жадвалларини тасдиқлайди ва уларга ўзгартиришлар киритади;\n- Марказий кенгаш ёки Марказий кенгаш Ҳайъатининг қарори билан ташкил этилган ташкилотлар ва муассасаларнинг ташкилий-штат тузилмасини тасдиқлаш ҳамда унга ўзгартиришлар киритиш масалалари бўйича қарорлар қабул қилади;\n- ташкилот тизимидаги минтақавий кенгашлар, ўқув муассасалари, ўқув спорт-техник ва спорт ташкилотлари ҳамда бошқа тадбиркорлик тузилмаларининг фаолиятини мувофиқлаштириб боради;\n- амалдаги қонунчилик доирасида Ташкилотнинг Устав фаолияти йўналишлари бўйича меъёрий-ҳуқуқий ҳужжатларни ишлаб чиқади ва тасдиқлайди;\n- Ташкилот Марказий аппарати ҳузуридаги Спортнинг техник ва амалий турлари маркази, Кадрлар малакасини ошириш ва қайта тайёрлаш маркази ва бошқа ташкилотлар ҳамда муассасаларни ташкил этиш, қайта ташкил этиш ёки тугатиш юзасидан қарор қабул қилади, уларнинг таъсис ҳужжатларини тасдиқлайди;\n- Минтақавий ташкилотлар Низомини тасдиқлайди, уларни ташкил этиш ва тугатиш юзасидан қарор қабул қилади, туман (шаҳар) ташкилотлари ва бошланғич ташкилотларнинг намунавий низомларини тасдиқлайди, уларга ўзгартиш ва қўшимчалар киритиш бўйича қарорлар қабул қилади;\n- Ташкилот Конференцияси, Марказий кенгаш йиғилишларида кўриладиган масалалар бўйича қарорлар лойиҳаларини тайёрлашни ташкил этади;\n- минтақавий кенгашлар тақдимномаларига кўра қонунчиликда ўрнатилган тартибда ўқув муассасалари ва ўқув спорт-техник ташкилотлар, техник ва амалий спорт турлари марказлари, тадбиркорлик тузилмалари ва бўйсунувдаги бошқа ташкилотларни ташкил этиш, қайта ташкил этиш ёки тугатиш тўғрисида қарорлар қабул қилади;\n- Халқаро спорт ташкилотлари билан ҳамкорлик қилиш тўғрисида қарор қабул қилади;\n- Ташкилот ва унинг бўлинмалари молиявий маблағлари ва мол-мулкидан унинг Уставида белгиланган мақсадларга эришиш ва вазифаларни бажариш йўлида оқилона ва самарали тасарруф қилиш масалалари бўйича қарорлар қабул қилади;\n- Ташкилотнинг мол-мулкини тасарруф этиш (фойдаланиш, сотиш, сотиб олиш, бўлиш, ижарага бериш ва бошқа ҳаракатлар) тартиби ва қоидаларини белгилайди;\n- Ташкилот ўқув муассасаларида Қуролли Кучлар учун ҳарбий-техник мутахассислар тайёрлашни ташкил этиш масалалари юзасидан қарорлар қабул қилади, ўқув жараёнининг бориши ва унинг моддий-техник таъминотини назорат қилишни ташкил этади;\n- амалдаги қонунчиликка мувофиқ автотранспорт воситалари ҳайдовчиларини ва оммавий касбларнинг бошқа турлари мутахассисларини тайёрлаш (қайта тайёрлаш) ҳамда аҳолига бошқа пуллик хизматлар кўрсатишни ташкил этиш масалалари юзасидан қарорлар қабул қилади;\n- ёшларни ҳарбий-ватанпарварлик руҳида тарбиялашга оид тадбирларни давлат, нодавлат ва жамоат ташкилотлари билан ҳамкорликда ташкил этиш ва амалга ошириш юзасидан қарорлар қабул қилади;\n- спортнинг техник ва амалий турларини ривожлантириш ва оммалаштириш масалалари юзасидан қарорлар қабул қилади;\n- спорт турларининг давлат реестрига киритилган спортнинг техник ва амалий турлари юзасидан қарорлар қабул қилади ва уларни ривожлантиришга раҳбарлик қилади;\n- минтақавий ташкилотларнинг молия-хўжалик фаолиятини таҳлил қилади ва улар бўйича қарорлар қабул қилади, улар томонидан белгиланган молиявий ҳисобот тақдим қилинишини ташкил этади;\n- Ташкилот тизимида кадрлар малакасини ошириш ва уларни қайта тайёрлашни ташкил қилишга доир масалаларни кўриб чиқади ва қарорлар қабул қилади;\n- Ташкилот тизимида ўтказиладиган танловлар натижаларини кўриб чиқади, улар ғолибларини мукофотлаш ва шарафлаш тартиби тўғрисида қарорлар қабул қилади;\n- Ташкилот тизимида ишлаётган фаол ва виждонан меҳнат қилаётган ходимлар орасидан давлат мукофотлари билан тақдирлашга тақдим қилиш учун номзодларни кўриб чиқади ва тасдиқлайди;\n- Устав фаолияти доирасида турли ташкилотлар ва хусусий шахсларга ҳомийлик ёрдами кўрсатиш тўғрисида қарорлар қабул қилади;\n- минтақавий кенгаш раиси лавозимига номзодларни кўриб чиқади, улар бўйича қарор қабул қилади ҳамда тавсия этилган номзодни лавозимга сайлаш масаласини кўриб чиқиш учун тақдим этади;\n- зарурат туғилганда минтақавий кенгаш раисини муддатидан олдин лавозимидан озод қилиш ҳамда уни ўзининг минтақавий кенгаш таркибидан чиқариш тўғрисида минтақавий кенгашга кўрсатма беради;\n- қуйи ташкилотларнинг Ташкилот Уставига ва меъёрий-ҳуқуқий ҳужжатларга зид қарорлари ижросини тўхтатиш ёки уларни қисман ёки тўлиқ бекор қилиш бўйича қарорлар қабул қилади;\n- Ташкилот фаолиятининг бошқа масалалари бўйича амалдаги қонунчиликка зид бўлмаган қарорлар қабул қилади.\nТашкилот Конференцияси, Марказий кенгаш ва Марказий кенгаш Ҳайъати ваколатларига тааллуқли бўлмаган бошқа масалалар Ташкилот Марказий кенгаши раисининг ваколатларига киради ва қонунчиликда белгиланган тартибда ҳал этилади.\n26. Марказий кенгаш раиси:\n- Ташкилот Уставида белгиланган вазифалар, Ташкилот Конференцияси, Марказий кенгаш йиғилиши ва Марказий кенгаш Ҳайъати қарорлари ижросини ташкил этади;\n- минтақавий ташкилотларнинг фаолиятини мувофиқлаштиради ва Ташкилот фаолиятига умумий раҳбарликни амалга оширади;\n- давлат органлари, нодавлат ва жамоат ташкилотларида, юридик ва жисмоний шахслар олдида Ташкилот номидан вакиллик қилади;\n- Ташкилот Конференцияси, Марказий кенгаш ва Марказий кенгаш Ҳайъати йиғилишларини тайёрлаш ва уларни ўтказишни, қабул қилинган қарорлар ижросини ташкил этади;\n- Ташкилотни ривожлантиришнинг мақсадли дастурлари, асосий тадбирларининг йиллик ва ойлик режаларини ишлаб чиқиш ва бажаришни ташкил этади;\n- Ташкилот фаолиятига тегишли турли ташкилий масалаларни кўриб чиқади ҳамда Марказий кенгаш ва Марказий кенгаш Ҳайъати йиғилишларига таклифлар киритади;\n- Ташкилотнинг фаолиятида тегишли қонун ҳужжатлари ва норматив-ҳуқуқий ҳужжатлар талаблари қатъиян бажарилишини назорат қилади;\n- Ташкилот тизимида давлат дастурлари ҳамда давлат, нодавлат ва жамоат ташкилотлари билан ҳамкорликда амалга ошириладиган режалар бажарилишини ташкил этади;\n- ўрнатилган муддатларда рўйхатга олувчи орган ва бошқа ваколатли давлат органларига Ташкилот фаолиятига доир ахборотлар тақдим этилишини ташкил қилади;\n- Ташкилот фаолиятига доир меъёрий ҳужжатлар ва низомлар ишлаб чиқишни ташкил этади;\n- Ташкилот номидан мамлакатдаги ва хориждаги давлат, нодавлат ва жамоат ташкилотлари билан ҳамкорликни ташкил этади;\n- тасдиқланган сметалар ва раҳбар орган қарорига мувофиқ Ташкилот мол-мулки ва пул маблағларини тасарруф қилиш бўйича битимларга имзо чекади;\n- банкларда Ташкилотнинг миллий ва хорижий валютадаги ҳисоб-рақамларини очишни ташкил этади;\n- Марказий кенгаш аппаратини шакллантиради, Марказий кенгаш аппаратига ходимларни танлайди ва тайинлайди ҳамда уларнинг лавозим мажбуриятларини тасдиқлайди;\n- Марказий кенгаш аппарати ходимлари, Марказий кенгашга бўйсунадиган ташкилот ва муассасалар раҳбарлари билан меҳнат шартномалари тузади ва бекор қилади;\n- Минтақавий кенгашлар раислари сайланганда Марказий кенгаш раиси буйруғи билан лавозимга тайинлайди ва улар билан минтақавий ташкилотни навбатдаги кенгаши ўтказиладиган муддатгача меҳнат шартномалари тузади ва лавозимидан бўшатилганда улар билан меҳнат шартномаларини бекор қилади;\n- Минтақавий кенгаш раиси муддатидан олдин лавозимидан озод этилганда, Марказий кенгаш Ҳайъати қарорига асосан, минтақавий ташкилотнинг янги раиси сайлангунга қадар унинг вазифасини вақтинча бажарувчини буйруқ билан тайинлайди;\n- зарур ҳолларда Марказий ва минтақавий кенгашлар йиғилишлари оралиғида Марказий кенгаш Ҳайъати қарорига асосан, Марказий кенгаш раисининг биринчи ўринбосари, ўринбосарлари лавозимларига номзодлар танлашни амалга оширади ва уларнинг вазифаларини вақтинча бажарувчиларни тайинлайди;\n- минтақавий ташкилотларнинг молия-хўжалик фаолиятининг мунтазам таҳлилини амалга ошириш ва улар томонидан белгиланган ҳисобот тақдим этилишини ташкил қилади;\n- юридик ва жисмоний шахслар билан амалдаги қонунчиликка мувофиқ шартномалар тузади;\n- халқаро алоқаларни ташкил этади;\n- Ташкилот ходимлари ва спортчиларининг хорижий давлатларга хизмат сафарларини ўрнатилган тартибда ташкил этади;\n- Ташкилотда фуқароларни қабул қилишни ҳамда юридик ва жисмоний шахсларнинг мурожаатлари билан ишлашни ташкил этади;\n- Ташкилот ходимларининг шахсий масалаларини ҳамда улар томонидан меҳнат қонунчилигини бузиш ва бошқа интизомга хилоф ножўя ҳаракат содир қилиниши ҳолатларини кўриб чиқади.\n27. Марказий кенгаш раиси Ташкилот фаолиятига тегишли масалалар бўйича буйруқлар, фармойиш ва кўрсатмалар чиқаради.\n28. Марказий кенгаш раиси зиммасидаги вазифаларни бажара олмайдиган ҳолларда унинг вазифасини Ташкилот Марказий кенгаши Ҳайъати қарорига биноан Марказий кенгаш раисининг биринчи ўринбосари ёки ўринбосарларидан бири вақтинча бажариб туради.\n29. Минтақавий ташкилотлар ўз фаолиятини ушбу Устав, минтақавий ташкилотлар тўғрисида Низом ва Ташкилотнинг амалдаги меъёрий ҳужжатларига мувофиқ амалга оширадилар, ўз фаолиятларида Ташкилотга бўйсунадилар. Минтақавий ташкилотларни ташкил этиш, қайта ташкил этиш ва тугатиш Марказий кенгаш Ҳайъати қарори асосида амалга оширилади.\nМинтақавий ташкилотлар тўғрисидаги низом Марказий кенгаш Ҳайъати томонидан тасдиқланади.\n30. Минтақавий ташкилотлар Ташкилотнинг таркибий бўлинмалари ҳисобланади ва улар ўрнатилган тартибда Адлия вазирлигининг ҳудудий органларида давлат рўйхатидан ўтказилади.\n31. Минтақавий ташкилотларнинг минтақа миқёсидаги раҳбар органлари бўлиб минтақавий Конференция, минтақавий кенгаш ва минтақавий кенгаш ҳайъати ҳисобланади.\nМинтақавий ташкилотларнинг минтақа миқёсидаги юқори раҳбар органи Конференциядир.\n32. Минтақавий ташкилотларнинг навбатдаги Конференцияси беш йилда камида бир марта чақирилади. Зарур ҳолларда минтақавий ташкилотларнинг навбатдан ташқари Конференциялари чақирилиши мумкин.\nКонференцияни чақириш, делегатлар сони, унинг кун тартиби ҳақидаги қарор Минтақавий кенгаш томонидан Марказий кенгаш Ҳайъатининг қарори асосида қабул қилинади.\n33. Минтақавий ташкилот Конференцияси:\n- унинг раиси ва назорат-тафтиш комиссиясининг ҳисоботини тинглайди, уларнинг ишларига баҳо беради;\n- минтақавий ташкилотнинг навбатдаги вазифаларини белгилайди;\n- минтақавий кенгаш таркибини ҳамда назорат-тафтиш комиссиясини 5 йил муддатга сайлайди;\n- Ташкилот Конференциясига делегатларни сайлайди.\nМинтақавий кенгаш таркиби эгаллаб турган лавозимларига кўра минтақавий кенгаш раиси, раис ўринбосарлари, туман (шаҳар) кенгашлари раислари ва таркибий тузилмалар вакиллари, давлат, нодавлат ва жамоат ташкилотларининг вакиллари ҳамда бошқа аъзолардан иборат бўлади. Минтақавий кенгаш таркибининг сони минтақавий ташкилот Конференцияси томонидан белгиланади.\n35. Минтақавий кенгашнинг йиғилиши бир йилда камида икки марта чақирилади. Минтақавий кенгаш йиғилиши қарорлари кўпчилик овоз билан қабул қилинади.\n36. Минтақавий кенгаш Конференциялар оралиғида минтақавий ташкилот фаолиятига раҳбарлик қилади ва унинг ваколатига қуйидагилар киради:\n- минтақавий кенгаш раиси ва унинг ўринбосарларини 5 йил муддага сайлаш;\n- минтақавий кенгаш Ҳайъатини 5 йил муддатга сайлаш ва унинг таркибининг сонини белгилаш;\n- зарурат туғилган ҳолларда Марказий кенгаш Ҳайъати билан келишилган ҳолда айрим аъзоларни минтақавий кенгаш таркибидан чиқариш, уларнинг ўрнига янги аъзолар киритиш, минтақавий кенгаш раиси ва ўринбосарларини сайлаш ҳамда уларни муддатидан олдин лавозимидан озод қилишга доир ташкилий масалалар юзасидан қарор қабул қилиш;\n- Ташкилот ва минтақавий кенгаш Конференциялари қарорлари бажарилишини ташкил қилиш;\n- минтақавий кенгаш раисининг ҳисобот даври бўйича ҳисоботини тинглаш ва у бўйича қарорлар қабул қилиш;\n- минтақавий ташкилотнинг фаолиятини такомиллаштириш бўйича режаларни тасдиқлаш ҳамда уларнинг бажарилиши устидан назоратни амалга ошириш;\n- фаолиятнинг асосий йўналишлари бўйича қарорлар қабул қилиш.\n37. Йиғилишлар оралиғида жорий ишларга раҳбарлик қилиш учун минтақавий кенгашлар ўз таркибидан Минтақавий кенгаш раиси, унинг ўринбосарлари ва бошқа аъзолардан иборат таркибда Минтақавий кенгаш Ҳайъатини сайлайди.\n38. Минтақавий кенгаш Ҳайъати ўз ваколатлари доирасида қуйидаги вазифаларни бажаради:\n- Конференциялар, Марказий кенгаш, Марказий кенгаш Ҳайъати ва минтақавий кенгаш қарорларининг бажарилишини ташкил этади;\n- Марказий кенгаш Ҳайъати қарори асосида минтақавий ташкилот Конференциясини чақириш тўғрисида қарор қабул қилади, зарур ҳужжатларни тайёрлайди;\n- минтақавий кенгаш Йиғилишини чақириш тўғрисида қарор қабул қилади, зарур ҳужжатларни тайёрлайди, Минтақавий кенгаш муҳокамасига масалалар киритади, қабул қилинган қарорлар ижросининг назоратини ташкил этади;\n- Ташкилот раҳбарияти билан келишув асосида Минтақавий кенгашнинг асосий тадбирлар, молиявий режаларини, спортнинг техник ва амалий турлари бўйича спорт тадбирларининг тақвимий режасини ҳамда минтақанинг тегишли давлат, нодавлат ва жамоат ташкилотлари билан ҳамкорлик қилиш режаларини кўриб чиқади, тасдиқлайди ва уларнинг ижросини ташкил этади;\n- таркибий тузилмаларнинг режаларини кўриб чиқади ва тасдиқлайди, уларнинг бажарилишини назорат қилади;\n- таркибий тузилмаларнинг ахборотлари ва ҳисоботларини тинглайди, уларнинг фаолиятини мувофиқлаштириш ва такомиллаштириш бўйича қарорлар қабул қилади;\n- минтақавий ташкилот доирасида давлат дастурлари ва минтақадаги давлат, нодавлат ва жамоат ташкилотлари билан ҳамкорликда амалга ошириладиган режаларининг бажарилишини ташкил этади;\n- Ташкилот Марказий кенгаши Ҳайъати билан келишув асосида қонунчиликда ўрнатилган тартибда Ташкилотнинг туман (шаҳар) ташкилотлари, техник ва амалий спорт турлари минтақавий маркази, ўқув муассасалари, ўқув спорт-техник ташкилотлари ва тадбиркорлик тузилмаларини ташкил этиш, қайта ташкил этиш, тугатиш тўғрисида қарорлар қабул қилади, уларнинг таъсис ҳужжатларини тасдиқлайди;\n- Минтақавий кенгаш номенклатурасига тааллуқли кадрларни танлаш ва жой-жойига қўйишни амалга оширади;\n- минтақавий ташкилотда техник ва амалий спорт турларини ривожлантириш ва оммалаштириш фаолиятини ташкил этади;\n- спорт турларининг давлат реестрига киритилган техник ва амалий спорт турларини ривожлантириш ва мувофиқлаштириш, уларга раҳбарлик қилишни амалга ошириш бўйича қарорлар қабул қилади;\n- Минтақавий ташкилотнинг ўқув муассасаларида Қуролли Кучларга ҳарбий-техник мутахассислар тайёрлашни ташкил этади, ўқув жараёнининг бориши ва унинг моддий-техник таъминотини назорат қилади;\n- автотранспорт воситалари ҳайдовчиларини, оммавий касбларнинг бошқа турлари мутахассисларини тайёрлаш (қайта тайёрлаш) ҳамда аҳолига бошқа пуллик хизматлар кўрсатиш масалалари юзасидан қарор қабул қилади;\n- ўз бўйсунувидаги ташкилотларнинг молия-хўжалик фаолиятини, уларнинг тасдиқланган молиявий режаларини бажаришни ташкил этади ва назорат қилади;\n- бўйсунувидаги ташкилот ва муассасаларнинг смета ҳаражатлари, ташкилий-штат тузилмасини тасдиқлайди ва уларга зарур ўзгартиришлар киритади;\n- ўқув муассасалари ва ўқув спорт-техник ташкилотларининг моддий-техник базасини яратиш ва мустаҳкамлаш фаолиятини амалга оширади;\n- ҳудуди доирасида ёшларни ҳарбий-ватанпарварлик руҳида тарбиялашга оид ишларни давлат, нодавлат ва жамоат ташкилотлари билан ҳамкорликда ташкил этиш ва амалга ошириш юзасидан қарорлар қабул қилади;\n- минтақавий кенгаш йиғилишлари ва Конференциясида кўриладиган масалалар бўйича қарорлар лойиҳалари тайёрланишини амалга оширади;\n- ўз ваколатлари доирасида минтақавий кенгаш фаолиятига доир қонун ҳужжатларига ва Ташкилот Уставига зид бўлмаган бошқа масалаларни кўриб чиқади.\n39. Минтақавий кенгаш ва минтақавий кенгаш Ҳайъати ваколатига кирмайдиган бошқа масалалар минтақавий кенгаш раисининг ваколатларига киради ва қонунларда белгиланган тартибда ҳал этилади.\n40. Минтақавий кенгаш раиси:\n- Ташкилот Уставида ва юқори раҳбар органлари қарорларида белгиланган вазифалар бажарилишини ташкил этади;\n- минтақавий кенгаш Конференцияси, йиғилишлари ва унинг Ҳайъати йиғилишларини тайёрлашни, уларни ўтказиш ва қабул қилинган қарорлар ижросини ташкил этади;\n- минтақадаги барча давлат органлари ва жамоат ташкилотларида минтақавий бўлинма номидан вакиллик қилади;\n- минтақавий ташкилот ва унинг қуйи ташкилотлари фаолиятига умумий раҳбарликни амалга оширади;\n- минтақавий ташкилотнинг йиллик ва ойлик асосий тадбирлар режасини ишлаб чиқиш ва бажаришни ҳамда минтақавий ташкилот доирасида Ташкилотни ривожлантириш дастурлари бажарилишини ташкил этади;\n- минтақавий кенгаш фаолиятига доир ташкилий масалаларни кўриб чиқади ва минтақавий кенгаш ва унинг Ҳайъати йиғилишларига таклифлар киритади;\n- минтақавий ташкилот фаолиятида қонун ҳужжатлари ва меъёрий-ҳуқуқий ҳужжатлар талаблари бажарилишини назорат қилади;\n- ўрнатилган муддатларда Марказий кенгашга, рўйхатдан ўтказувчи орган ва бошқа ваколатли давлат идораларига минтақавий ташкилот фаолияти тўғрисида ахборотлар ва ҳисоботлар тақдим этилишини ташкил қилади;\n- минтақавий кенгаш номидан давлат, нодавлат ва жамоат ташкилотлари билан ҳамкорликни ташкил этади;\n- тасдиқланган сметалар ва раҳбар органлар ҳужжатларига мувофиқ минтақавий кенгашнинг пул маблағлари ва мол-мулкини тасарруф қилиш бўйича ҳужжатларга имзо чекади;\n- минтақавий кенгаш аппаратига ходимларни танлашни амалга оширади, уларни лавозим мажбуриятларини тасдиқлайди, минтақавий кенгаш аппарати ходимлари ҳамда бўйсунувдаги ташкилотлар раҳбарлари билан меҳнат шартномалари тузади ва бекор қилади;\n- амалдаги қонунларга мувофиқ ўз ваколатлари доирасида юридик ва жисмоний шахслар билан шартномалар тузади;\n- минтақавий кенгашда фуқароларни қабул қилиш ҳамда юридик ва жисмоний шахсларнинг мурожаатлари билан ишлашни ташкил этади;\n- минтақавий кенгаш аппарати ходимларининг шахсий масалаларини ҳамда улар томонидан меҳнат қонунчилигини бузиш ва бошқа интизомга хилоф ножўя ҳаракат содир қилиниши ҳолатларини кўриб чиқади;\n- минтақавий кенгаш фаолиятига доир масалалар бўйича буйруқлар, фармойишлар ва кўрсатмалар чиқаради.\n41. Минтақавий кенгаш раиси ўз зиммасига юклатилган вазифаларни бажариш учун минтақавий кенгаш аппаратини шакллантиради.\nТуман (шаҲар) ташкилотЛАРи\n42. Туман (шаҳар) ташкилотлари Ташкилотнинг қуйи тузилмаси ҳисобланади ва бевосита минтақавий кенгашларга бўйсунади.\n43. Туман (шаҳар) ташкилотларининг туман (шаҳар) миқёсидаги раҳбар органлари Конференция ва туман (шаҳар) кенгашлари ҳисобланади.\nТуман (шаҳар) ташкилотининг туман (шаҳар) миқёсидаги юқори раҳбар органи Конференция ҳисобланади. Туман (шаҳар) ташкилотининг Конференцияси 5 йилда камида бир марта чақирилади.\nТуман (шаҳар) ташкилотлари Ташкилотнинг Марказий кенгаш Ҳайъати билан келишув асосида минтақавий кенгаш Ҳайъати қарорига асосан ташкил этилади, қайта ташкил этилади ва тугатилади. Туман (шаҳар) кенгашлари юридик шахсни ташкил этмасдан тузилади, айрим ҳолларда туман (шаҳар) кенгашлари юридик шахсни ташкил этган ҳолда тузилиши мумкин.\nЮридик шахсни ташкил этмаган туман (шаҳар) ташкилотлари белгиланган тартибда ҳудудий адлия органлари томонидан ҳисобга қўйилади.\nЮридик шахсни ташкил этган туман (шаҳар) ташкилотлари белгиланган тартибда ҳудудий адлия органларида рўйхатдан ўтказилади.\nТуман (шаҳар) ташкилотлари тўғрисидаги Низомлар Ташкилот Марказий кенгаш Ҳайъати қарори билан тасдиқланган намунавий Низом асосида тегишли минтақавий кенгаш Ҳайъат қарори билан тасдиқланади.\n44. Конференцияни чақириш, унинг кун тартиби ва вакиллик меъёрлари тўғрисидаги қарор минтақавий кенгаш ҳайъати қарори асосида туман (шаҳар) кенгаши томонидан қабул қилинади.\nКонференция туман (шаҳар) кенгаши таркибини сайлайди, туман (шаҳар) кенгашининг ҳисоботини тинглайди, унинг ишларига баҳо беради, туман (шаҳар) ташкилотининг навбатдаги вазифаларини белгилайди ҳамда минтақавий ташкилот Конференциясига делегатларни сайлайди.\nТуман (шаҳар) кенгаши таркибининг сони унинг Конференцияси томонидан белгиланади.\nТуман (шаҳар) кенгаши таркибига раис, бошланғич ташкилотлар раислари, тегишли ўқув муассасалари раҳбарлари ҳамда бошқалар киради, унга шунингдек, ҳамкорлик қилувчи давлат ва жамоат ташкилотлари вакиллари ҳам киришлари мумкин.\n46. Туман (шаҳар) кенгаши йиғилишлари бир йилда камида икки марта ўтказилади, зарур ҳолларда, туман (шаҳар) кенгашининг навбатдан ташқари йиғилишлари ўтказилади. Туман (шаҳар) кенгаши йиғилишларида қарорлар кўпчилик овоз билан қабул қилинади.\n47. Туман (шаҳар) кенгашлари қуйидаги вазифаларни бажаради:\n- ўз таркибидан 5 йил муддатга туман (шаҳар) кенгаши раиси ва назорат-тафтиш комиссияларини сайлайди;\n- Конференция ва раҳбар органлар қарорларининг бажарилишини ташкил этади;\n- бошланғич ташкилотларни тузиш ва улар фаолиятини мувофиқлаштириш, бошланғич ташкилотлар ва аъзоларнинг ҳисобини юритиш ҳамда аъзолик бадалларини йиғиш ва уларни Уставда белгиланган вазифаларни бажаришга мақсадли сарфлашга доир масалаларни кўриб чиқади ва тегишли қарорлар қабул қилади;\n- устав вазифаларини бажаришда уларга минтақавий кенгашлар томонидан ёки ўқув спорт-техник ташкилотларнинг вақтинча берилган мол-мулкидан фойдаланади;\n- давлат, нодавлат ва жамоат ташкилотлари билан ҳамкорликда туман (шаҳар) доирасида оммавий ҳарбий-ватанпарварлик тадбирларини ва спортнинг техник ва амалий турлари бўйича мусобақаларни ўтказиш ишларини ташкил қилади, уларда иштирок этади.\n48. Туман (шаҳар) кенгаши раиси:\n- Ташкилотнинг юқори раҳбар органлари қарорлари ва туман (шаҳар) кенгашининг қарорлари ижросини ташкил этади;\n- Ташкилот аъзолари, ёшлар ва фуқароларнинг ҳарбий-ватанпарварлик тарбияси бўйича тарғибот ишларини олиб боради ҳамда давлат, нодавлат ва жамоат ташкилотлари билан ҳамкорликда турли ҳарбий-ватанпарварлик ва оммавий-спорт тадбирларини ташкил этади ва ўтказади.\n49. Туман (шаҳар) бўлинмалари (туман (шаҳар) ташкилотлари) нинг ҳуқуқ ва мажбуриятлари уларнинг Низомларида батафсил ёзилади.\n50. Туман (шаҳар) ташкилотлари (агар туман (шаҳар) ташкилотларига юридик мақом берилмаган бўлса) ва бошланғич ташкилотларнинг алоҳида мол-мулки бўлмайди ҳамда улар минтақавий ташкилотлар ва Ташкилот томонидан уларга бириктирилган мол-мулкдан фойдаланади хамда туман (шаҳар) ташкилотлари ва бошланғич ташкилотлар ушбу мулкни тасарруф этмайди.\nФуқаролар, ёшларнинг иш, ўқиш ва яшаш жойларида “Ватанпарвар” ташкилоти тизимида камида 5 нафар аъзоси бўлган бошланғич ташкилотлар йиғилиши (кейинги ўринларда бошланғич ташкилот) тузилади.\nБошланғич ташкилотлар йиғилиши (бошланғич ташкилот) туман (шаҳар) ташкилотининг жойлардаги жамоатчилик асосидаги раҳбар органи мақомига эга бўлади.\nБошланғич ташкилотлар Ташкилотнинг минтақавий кенгаши билан келишув асосида туман (шаҳар) кенгашининг қарорига асосан ташкил этилади ва тарқатилади.\nБошланғич ташкилотлар тўғрисида Низомлар Ташкилот Марказий кенгаш Ҳайъати қарори билан тасдиқланган намунавий Низом асосида минтақавий кенгаш Ҳайъат қарори билан тасдиқланади. Бошланғич ташкилотлар ҳисоби туман (шаҳар) кенгашлари томонидан юритилади.\n52. Бошланғич ташкилотни тузиш тўғрисидаги қарорни туман (шаҳар) кенгашининг йиғилиши қабул қилади.\nБошланғич ташкилот йиғилиши қуйидаги вазифаларни бажаради:\n- бошланғич ташкилот раисини сайлайди;\n- бошланғич ташкилот фаолиятининг асосий йўналишларига доир режаларни тасдиқлайди;\n- фуқароларни Ташкилот аъзолигига қабул қилади;\n- Ташкилот аъзолари, ёшлар ва жамоатчиликни жалб қилган ҳолда ҳарбий-ватанпарварлик ва маънавий-тарбиявий йўналишдаги турли оммавий тадбирлар ўтказишни ташкил қилади;\n- спортнинг техник ва амалий турлари бўйича мусобақаларни тайёрлаш ва ўтказишни ташкил этади;\n- бошланғич ташкилот раисининг ҳисоботини тинглайди ва тегишли қарор қабул қилади;\n- туман (шаҳар) ташкилоти Конференциясига делегатларни сайлайди.\nБошланғич ташкилот раиси:\n- туман (шаҳар) кенгаши ва бошланғич ташкилот йиғилиши қарорлари ижросини ташкил этади;\n- бошланғич ташкилот фаолияти тўғрисида бошланғич ташкилот йиғилишига ҳисобот беради;\n- ташкилот аъзолари ўртасида турли маънавий-маърифий, оммавий-спорт тадбирлари ўтказилишини ташкил этади.\n55. Бошланғич ташкилотни тарқатиб юбориш ҳақидаги қарор ушбу ташкилотнинг йиғилиши томонидан қабул қилинади. Агар унинг фаолияти аслида тўхтаб қолган ёки ушбу Уставга зид бўлган ҳолда, уни тарқатиб юбориш тўғрисидаги қарор туман (шаҳар) кенгаши йиғилиши томонидан қабул қилинади.\nVII. Ташкилот аъзолари, уларнинг\n56. Ўзбекистон Республикасининг 18 ёшга етган, Ўзбекистон мудофаасига кўмаклашувчи “Ватанпарвар” ташкилоти Уставини тан олувчи ва аъзолик бадалларини ўз вақтида тўлаб турувчи фуқаролари Ташкилотга ихтиёрий равишда аъзо бўлишлари мумкин. Ташкилот аъзолигига қабул қилиш фуқароларнинг ёзма аризасига биноан амалга оширилади.\n57. Ташкилот аъзолари қуйидаги миқдорда аъзолик бадалларини тўлайдилар:\n- аъзо бўлиб кириш бадали - ўрнатилган энг кам иш ҳақининг бир фоизи ҳамда аъзолик гувоҳномаси бланкининг нархи миқдорида;\n- йиллик бадал - ўрнатилган энг кам иш ҳақининг бир фоизидан кам бўлмаган миқдорда.\n58. Бошланғич ташкилотлар йиғилиши аъзолик бадаллари миқдорини мустақил равишда белгилашлари мумкин. Лекин, бу миқдор ушбу Уставда назарда тутилганидан кам бўлмаслиги керак.\nАъзолик бадаллари Уставда белгиланган мақсадларга эришиш ва вазифаларни бажаришга йўналтирилади.\nТашкилот аъзоларининг ҳуқуқлари:\n- Ташкилотнинг раҳбар органларига сайлаш ва сайланиш;\n- бошланғич ташкилотнинг амалий фаолияти бўйича барча масалаларни Ташкилот Конференциялари, бошланғич ташкилот йиғилишларида ҳамда оммавий ахборот воситаларида муҳокама қилиш, ўз таклифларини киритиш;\n- Ташкилотнинг барча аъзолари тенг ҳуқуқларга эга.\nТашкилот аъзоларининг мажбуриятлари:\n- ушбу Устав талабларини бажариш, Ташкилот ишида фаол иштирок этиш;\n- Ташкилотнинг обрўси ҳақида ғамхўрлик қилиш, унинг мақсадларига эришиш ва вазифаларини бажариш бўйича иш олиб бориш;\n- ўзини Ватанни ҳимоя қилишга тайёрлаш, ўзининг техник билим ва кўникмаларини такомиллаштириб бориш;\n- маънавий ва ахлоқий етук, жисмоний баркамол бўлиш, ватанпарвар фуқаро шаънига доғ туширадиган ҳаракатларга йўл қўймаслик;\n- Ташкилотнинг ҳарбий-ватанпарварлик ишларини янада яхшилаш бўйича ташаббус кўрсатиш.\n“Ватанпарвар” ташкилоти аъзоларини аъзоликдан чиқариш тегишли бошланғич ташкилот йиғилиши қарори асосида қуйидаги ҳолларда амалга оширилади:\n- Ташкилот аъзолари таркибидан чиқариш тўғрисидаги ёзма мурожаат бўйича;\n- Ташкилот аъзоси томонидан Устав талаблари ва Ташкилотнинг раҳбар органлари қарорлари бажарилмаганда;\n- Ташкилот аъзоси бошланғич ташкилотнинг йиғилишлари, мажлислари ва бошқа тадбирларида қатнашмаганда;\n- аъзолик бадаллари тўланмаганда;\n- Ташкилот аъзоси томонидан “Ватанпарвар” ташкилоти номига доғ туширувчи хатти-ҳаракатларга йўл қўйилганда.\nТашкилотда сайловлар тизими\n63. Марказий ва минтақавий кенгашлар раислари, уларнинг ўринбосарлари, туман (шаҳар) кенгашлари ва бошланғич ташкилотлар раислари лавозимлари сайланадиган лавозимларга киради. Сайланувчи лавозимни эгалловчи шахслар - Марказий ва минтақавий кенгашлар раисларининг ўринбосарлари, туман (шаҳар) кенгашлари ва бошланғич ташкилотлар раислари ўзларининг фаолиятларини жамоатчилик асосида, ихтиёрийлик ва беғараз асосда штатлар жадвалига киритилмаган ҳолда бажаришлари мумкин.\n6 Ташкилотнинг сайланадиган лавозимларига раҳбар ва бошқа ходимларни тайинлаш ёки лавозимларидан озод қилиш ўрнатилган тартибда Ўзбекистон Республикасининг мехнат тўғрисидаги қонун ҳужжатларига мувофиқ амалга оширилади.\n65. Сайловлар демократик асосда ўтказилади. Йиғилиш ёки Конференция қарорига кўра овоз бериш ҳар бир номзод бўйича алоҳида ёки номзодларнинг умумий рўйхати бўйича ўтказилиши мумкин. Йиғилиш ёки Конференция иштирокчиларининг ярмидан кўпи номзодни ёқлаб овоз берган тақдирда, у сайланган ҳисобланади.\n66. Ташкилот ва унинг тизимидаги раҳбар орган йиғилишида овоз бериш ҳуқуқига эга иштирокчиларининг ярмидан кўпи қарорни ёқлаб овоз берса, қарор қабул қилинган ҳисобланади.\n67. Ташкилот тизимида штатдаги лавозимларни эгаллаб турган “Ватанпарвар” ташкилоти аъзолари сайланадиган лавозимларга сайланиш ва уларнинг вазифаларини жамоатчилик асосида бажариш ҳуқуқига эга.\n68. Ташкилот ва унинг тизимидаги раҳбар органи йиғилиши унда раҳбар орган аъзоларининг камида учдан икки қисми иштирок этганда қарор қабул қилишга ваколатли ҳисобланади.\n69. Ташкилотнинг Устав доирасидаги фаолиятини назорат қилиш учун минтақавий ташкилотлар Конференциялари ва Ташкилот Конференцияси қарорлари билан 3-7 кишидан иборат таркибда назорат-тафтиш комиссиялари тузилади.\n70. Назорат-тафтиш комиссияси ўз фаолияти ҳақида тегишли Конференция олдида ҳисобот беради ва қуйидаги вазифаларни бажаради:\n- Ташкилот ва унинг тузилмаларида бюджет ижроси, молия-хўжалик фаолияти бўйича йиллик текширув ўтказади;\n- ушбу Устав талабларига риоя қилиниши назоратни амалга оширади;\n- Ташкилотнинг молиявий, тадбиркорлик ва бошқа фаолият йўналишларида қонун бузилишларининг олдини олиш бўйича назоратни амалга оширади;\n- Ташкилот Марказий кенгашининг, сайлаб қўйиладиган қуйи раҳбар органларининг қарорлари ушбу Устав талабларига ёки Ташкилот Конференцияси қарорларига зид бўлган тақдирда улар ижросини тўхтатиш бўйича тавсиялар беради.\n71. Назорат-тафтиш комиссияси Ташкилотнинг тегишли ташкилоти ҳамда унга бевосита бўйсунувчи корхоналар ва ташкилотларнинг молия-хўжалик фаолияти тафтишини “Ватанпарвар” ташкилоти тизимида назорат-тафтиш ишини ўтказиш амалиётида қабул қилинган қоида ва йўриқномаларда кўзда тутилган тартибда ва ҳажмда ўтказади. Жисмоний ва юридик шахслар мурожаатлари билан ишлашнинг ташкил қилинишини, ариза, шикоят ва таклифларни кўриб чиқиш ва ҳал қилиш муддатларини, улар бўйича қабул қилинган қарорларнинг тўғрилигини ҳамда фуқароларни қабул қилишни ташкил этиш иши аҳволини текширади.\n7 Назорат-тафтиш комиссиялари тафтиш натижалари бўйича далолатномани текширилган ташкилотнинг юқори турувчи бошқарув органига камчиликларни бартараф этиш бўйича амалий таклифлар билан тақдим қилади. Тафтиш якунлари бўйича бир ой муддатда тегишли қарор қабул қилиниши шарт.\nX. Ташкилотнинг мол- мулки ва пул маблаҒларини шакллантириш манбалари\n73. Ташкилот ўз аъзоларининг манфаатларини ҳисобга олган ҳолда ушбу Уставда белгиланган вазифаларни амалга ошириш учун ўз тасарруфида бинолар, иншоотлар, спорт-соғломлаштириш масканлари, тураржой, жиҳозлар, асбоб-ускуналар, автотранспорт, миллий ва хорижий валютада пул маблағлари, қимматли қоғозларга ва ўз маблағлари ҳисобига ҳосил қилинадиган, ушбу Уставда назарда тутилган фаолиятни моддий таъминлаш учун зарур бошқа мол-мулкка эга бўлиши мумкин.\n7 Ташкилотнинг мол-мулки ягона ва бўлинмасдир. Уни тасарруф қилиш (эгалик қилиш, фойдаланиш, сотиш, сотиб олиш, бўлиш, ижарага бериш ва бошқа ҳаракатлар) тартиби Марказий кенгаш Ҳайъати қарори билан белгиланади ва у томондан амалга оширилади.\n75. Ташкилотнинг мол-мулкини шакллантириш манбалари қуйидагилар ҳисобланади:\n- Ташкилот аъзоларининг кириш ва аъзолик бадаллари;\n- турли фаолият турларидан тушган даромад (фойда);\n- Ташкилот фаолиятининг асосий йўналишлари бўйича дастур ва лойиҳаларни амалга оширишга йўналтирилган давлат идоралари, жамоат бирлашмалари, шу жумладан, халқаро спорт ташкилотларидан грантлар, субсидиялар ва давлат буюртмаси кўринишида келиб тушадиган мақсадли маблағлар;\n- жисмоний ва юридик шахсларнинг ихтиёрий мулкий бадаллари ва хайриялари;\n- қонун ҳужжатларида тақиқланмаган бошқа тушумлар.\nТашкилот номидан Ташкилот мол-мулкига эгалик қилиш ҳуқуқини Марказий кенгаш Ҳайъати амалга оширади.\n77. Минтақавий кенгашлар ва улар бўйсунувидаги ташкилотлар (муассасалар) Ташкилот мулкини Марказий кенгаш Ҳайъатининг тегишли қарорисиз мустақил равишда бошқа шахсларга бериш ҳуқуқига эга эмаслар.\n78. Ташкилотнинг фаолиятидан олинадиган даромад (фойда) Ташкилот аъзолари ўртасида тақсимланмайди, Уставда назарда тутилган вазифаларни бажариш учун йўналтирилади.\n79. Ташкилот турли давлат, жамоат ва нодавлат ташкилотлар томонидан тақдим этилган мол-мулкка эга бўлиши мумкин. Ушбу мол-мулкдан фойдаланиш, уни тасарруф этиш ва қайтариш тартиби мол-мулк эгалари билан тузилган шартномаларда келишилган тартибда амалга оширилади.\n80. Ташкилот қуйидаги ҳуқуқларга эга:\n- ўз аъзоларининг ҳуқуқлари ва қонуний манфаатларини ифодалаш ҳамда ҳимоя қилиш;\n- оммавий ахборот воситаларини таъсис этиш ва ўрнатилган тартибда ноширлик фаолиятини амалга ошириш;\n- Уставда белгиланган вазифаларни бажариш учун тадбиркорлик тузилмаларини ташкил этиш;\n- ўз фаолиятига тааллуқли масалалар юзасидан йиғилишлар, мажлислар, конференциялар ўтказиш;\nТашкилот қонун ҳужжатларида назарда тутилган бошқа ҳуқуқларга ҳам эга.\n81. Ташкилотнинг мажбуриятлари қуйидагилардан иборат:\n- нодавлат нотижорат ташкилотини рўйхатдан ўтказувчи органга ўзи ўтказаётган тадбирларга эркин кириш имконини бериш;\n- рўйхатдан ўтказувчи, солиқ ва статистика органларига ўз фаолияти тўғрисида ҳисоботлар тақдим этиш;\n- Ташкилот қонун ҳужжатларида назарда тутилган бошқа мажбуриятларга ҳам эга.\nXII. ТАШКИЛОТНИНГ ҚУРОЛЛИ КУЧЛАР БИЛАН\n82. Ташкилот мамлакат тинчлигини таъминлашга кўмаклашиш мақсадида ва унинг хавфсизлиги манфаатлари йўлида Ўзбекистон Республикаси Қуролли Кучлари билан ўрнатилган тартибда ҳамкорлик қилади.\n83. Ўзбекистон Республикаси Қуролли Кучлари учун ҳарбий-техник мутахассислар тайёрлаш, фуқароларни ҳарбий-ватанпарварлик руҳида тарбиялаш ишлари Ўзбекистон Республикасининг “Умумий ҳарбий мажбурият ва ҳарбий хизмат тўғрисида”ги Қонуни, Ўзбекистон Республикаси Мудофаа вазирлигининг тегишли буйруқ ва директиваларига мувофиқ амалга оширилади.\n84. Ташкилот Марказий кенгаши Мудофаа вазирлиги томонидан тасдиқланган режага асосан хизматга чақирилувчи ёшларни тизимдаги ўқув муассасаларида ҳарбий-техник мутахассисликлар бўйича ўқитишни ташкил қилади. Чақирилувчи ёшларни ҳарбий-техник мутахассисликлар бўйича тайёрлашни молиялаштириш Ўзбекистон Республикасининг “Умумий ҳарбий мажбурият ва ҳарбий хизмат тўғрисида”ги Қонунида белгиланган тартибда амалга оширилади.\n85. Ҳарбий хизматчиларни Ташкилотнинг сайланадиган ёки тайинланадиган лавозимларига ишга қабул қилиниши Ўзбекистон Республикаси Мудофаа вазирлиги томонидан Ташкилот Марказий кенгаши раисининг сўровига кўра амалга оширилади.\n86. Ташкилот Марказий кенгаши Қуролли Кучларга ҳарбий-техник мутахассислар тайёрлаш учун ўқув-моддий базасини яратиш мақсадида тизимдаги ўқув муассасаларини Мудофаа вазирлиги томонидан ажратилган ҳарбий автомобиль ва махсус техникалар, муҳандислик ускуналари ва алоқа воситалари билан бутлашни таъминлайди, улардан мақсадли фойдаланишни ташкил қилади.\nТашкилот Уставига Ўзгартиришлар ва қўшимчалар киритиш тартиби\nТашкилот Уставига ўзгартириш ва қўшимчалар киритилиши Ташкилот Конференцияси қарори асосида амалга оширилади.\nУставга ўзгартириш ва қўшимчалар киритилгандан сўнг Ташкилот ўрнатилган тартибда Ўзбекистон Республикаси Адлия вазирлигидан қайта рўйхатдан ўтказилиши лозим.\nТашкилотни Қайта ташкил этиш ва тугатиш тартиби\n89. Ташкилот унинг Конференцияси қарори билан қайта ташкил этилиши мумкин.\n90. Ташкилот фаолияти унинг Конференцияси қарори ёки суднинг қарори билан тугатилиши мумкин. Ташкилотни тугатиш чоғида белгиланган тартибда тугатиш комиссияси тузилади.\n91. Ташкилот тугатилганда унинг юридик ва жисмоний шахслар билан ҳисоб-китобдан кейин қолган мол-мулк ва маблағларидан қонунларда ўрнатилган тартибда Ташкилот Уставидаги мақсад ва вазифаларга мувофиқ фойдаланилади.


Аллоҳ таоло қуйидаги ояти каримасида кимларга яхшилик қилишимиз лозимлигини уқтирган:\n“Ота-онага, қариндошларга, етимларга, мискинларга, яқин қўшниларга, ён қўшниларга, ёнбошдаги соҳибларга, кўчада қолганларга ва қўлингизда мулк бўлганларга яхшилик қилинглар. Албатта, Аллоҳ таоло ўзини юқори тутувчи ва одамлар устидан фахр қилувчиларни хуш кўрмас” (Нисо сураси, 36-оят).\nАгар эътибор берсак, оятда ҳар бир тоифа бир мартадан, қўшни ҳақида эса уч маротаба қайта-қайта зикр қилинмоқда: “яқин қўшниларга, ён қўшниларга, ёнбошдаги соҳибларга”.\nДемак, яхшилик қилаётганимизда қўшничилик ҳаққини эсимиздан чиқармаслигимиз, уларнинг ҳаққи буюклиги, ота-онаю, ака-укалик ришталари каби яқин эканлигини унутмаслигимиз, уларнинг қайси дин, қайси миллат, қайси ирққа мансублиги бизни қизиқтирмаслиги керак.\nҚўшничилик ҳақларини Расулуллоҳ соллаллоҳу алайҳи васаллам ҳам бирма-бир айтиб ўтганлар: “Эй уммати Муҳаммад, қўшнилар ҳаққи ушбулар: сиздан ёрдам сўраса, ёрдамлашинг, қарз сўраса, қарз беринг, камбағал бўлса, кўмаклашинг, касал бўлса, бориб кўринг, вафот этса, жанозасида иштирок этинг, шодонлигида муборакбод этинг, ғамгинлигида кўнгил сўранг, далда беринг. Уйингизнинг томини уларнинг уйидан баланд қурманг, шамолга монелик қилган бўласиз. Агар у рухсат берса майли. Бирор тансиқ есангиз ёки тоза чиққан мевалардан келтирсангиз, қўшнингизга ҳам илининг. Чиқара олмасангиз, пинҳона енг. Бермоқчи бўлмасангиз уйингизга олиб келганингизни кўрмасин. Болангизнинг қўлига бирор мева бериб ташқарига чиқариб юборманг, қўшнининг боласининг ҳавасини келтирмасин. Қўшниларга ошхонангиз тутуни бирла озор берманг. Тутуни тарқалса, ўша таомдан қўшнига ҳам беришни унутманг.\nЖоним қўлида бўлган Зотга қасамки, фақат Аллоҳнинг раҳматида бўлган кишигина қўшнининг ҳаққини адо қила олади. Билинг, қўшничилик ҳақларидан яна бири, беҳудага девордан унинг уйига қараманг, мабодо кўзингиз тушиб қолса, сирини сақланг, ошкора қилманг. Эшитишингиз керак бўлмаган нарсаларга қулоқ тутманг. Қўшнингизнинг маҳрами ва қизларига назар солманг. Мана шу мусулмончилик қоидаларидандир”.\nИмом Бухорий бобомиз ривоят қилган ҳадисда айтилишича, “Бир киши Пайғамбар соллаллоҳу алайҳи васалламдан: “Эй Расулуллоҳ, мен ўзимнинг яхши ёки ёмонлигимни қандай билсам бўлади?” деб сўради. У зот: “Агар қўшниларинг сен ҳақингда яхши гапларни гапираётган бўлса, демак сен яхшисан, аммо сен ҳақингда ёмон сўзларни айтаётган бўлса, демак сен ёмонсан”, деб жавоб бердилар” (Ал-адаб ал-муфрад).\nҲадиси шарифларнинг яна бирида Пайғамбаримиз соллаллоҳу алайҳи васаллам: «Эй аҳлим, намоз ўқинг, закот беринг, мискинларга, етимларга, қўшниларга яхшилик қилинг. Шояд Аллоҳ сизларни жаннатда бирга қилса, деган одамга Аллоҳнинг раҳмати бўлсин», деганлар.\nАбдуллоҳ ибн Амр ибн Осс розияллоҳу анҳудан ривоят қилинган ҳадисда Пайғамбаримиз соллаллоҳу алайҳи васаллам: «Аллоҳнинг ҳузурида дўстларнинг яхшиси ўз дўстига яхшилик қилганидир. Аллоҳнинг ҳузурида қўшниларнинг яхшиси ўз қўшнисига яхшилик қилганидир», деганлар (Термизий ривояти).\nҲа азизлар, қўшнилар билан муносабатимизни яхшилайлик, яхши кунимизда ҳам ёмон кунимизда ҳам қўшни асқотади. Улар билан шундай аҳил-иноқ бўлайликки, бошқалар ҳавас қилсин, ўрнак олсин. Жаннатда ҳам яхшилар билан қўшни бўлиш насиб этсин.\nРомитан туман “Хўжа Муҳаммад Бобойи Самосий”\n1081 марта ўқилди\nДругие материалы в этой категории: « Сафар ойи – яхшилик ойи\tҒийбатдан тийилинг... »